text:
Iterambere ryatumye habaho insengero nyinshi zitandukanye, amatsinda, korari, hagenda havuka n’abahanzi benshi ku giti cyabo. Ibyo kandi ni nako Imana yahaye umugisha igihugu cyacu tugira umutekano ndetse n’ubuyobozi bwiza bityo abantu bafunguka amaso batangiza ibitangazamakuru bitandukanye.
Muri ibyo bitangazamakuru bagashyiraho amasaha baharira ibikorwa bijyanye n’iyobokamana, bityo muri ibyo biganiro bagaha umwanya abafite indirimbo, ibitaramo, ugasanga harimo kuzuzanya.
Nyamara nubwo ibyo byose byagezweho, bimaze kugaragara ko icyari ivugabutumwa ryiza kuri bamwe ryajemo ihangana, uburyarya na munyangire gusa bidakuyeho ko hari abakomeje umurongo mwiza.
Ni kenshi cyane humvikana amajwi y’ abantu bavuga ko imibanire y’abantu babarizwa muri za Minisiteri zitandukanye z’ivugabutumwa, bavuga ko babanye mu buryo bw’ uburyarya utatinya kuvuga ko ari nka wa mugani ngo “utazi ubwenge ashima ubwe.”
Ubundi mu gihugu cyacu, ivugabutumwa akenshi usanga rishingiye ku nsengero, abahanzi, ndetse n’abanyamakuru bakora ibiganiro by’iyobokamana. Gusa nanone iyo wegereye umwe ku wundi ubatunze Recorder, bemeza ko bose bakorera umwami umwe, kandi ko nta kibazo bafitanye, ariko wamara kuyifunga buri wese agatangira kukubwira ko atiyumvamo kanaka.
Nkuko bamwe mubanyamakuru batangarije ibitangazamakuru by’isezerano, mu magambo yabo bashinja bamwe mu bahanzi ko basuzugura abanyamakuru bakora mu biganiro by’iyobokamana hamwe n’abandika kuri murandasi , kandi ko abahanzi bitwa ko bamaze igihe mu muziki w’iyobokamana basuzugura bimwe mu bitangazamakuru mu gihe batumiwe, no kwica isaa ha y’ikiganiro , bakomeje bagaragaza ko iki ari ikibazo cy’ingutu mu gihe kitakemuka ko byaba ari ikintu gikomeye. ariko bateganya gukora ibitaramo runaka ugasanga bifuza ubufasha bwabyo.
Nyamara ibitaramo byarangira wahamagara wamuhanzi ngo aze abwire abaturage ibyavuye mu bitaramo baba bakoze , bakanga kuboneka .
Byaba bibabaje uramutse wimye mwene wanyu ibyo kurya ukabijugunyira inyoni , bishatse kuvuga ko bibabaje kubona umuhanzi ubarizwa mubijyanye niyobokamana ashobora kwanga kwitabira ubutumire bw’uwo bahuje ubutumwa nyamara nta mpamvu. Ntaho byaba bitaniye n’uwo Umwami yahaye amata yarangiza akamukamira mukitoze
Ku rundi ruhande ugasanga bamwe mu bahanzi nabo bashinja abanyamakuru kudakizwa no kubibasira, ndetse no kuba batabafasha kubera ko hari ibyo abanyamakuru baba basaba abahanzi badafite, bityo hakazamo agatotsi.
Mu kubaka iyi nkuru dushingiye ku bibazo bigaragara mu bikorwa by’iyobokamana ariko cyane cyane twibanze ku ruhande rw’abanyamakuru babarizwa mu gice cy’iyobokamana, n’abahanzi bakora uyu muziki wo kwamamaza ubutumwa bwiza.
Ikinyamakuru isezerano.com cyakomye urusyo ikoma n’ingasire tureba ku mpande zombi. Urugero twatanga nk’umuhanzi w’icyamamare hano mu Rwanda ndetse no hanze y’u Rwanda Islael Mbonyi.
Uyu musore ukunzwe kugarukwaho cyane n’abanyamakuru ko ari indyarya cyane kandi akaba anasuzugura, gusa sinabo gusa kuko akenshi n’abategura ibikorwa by’ivugabutumwa bakunze kuvuga ko ku mubona bisaba kumena banki (Bank).
Uyu musore wigeze kuba Shushu (Chouchou) w’abanyamakuru cyane mu gihe yari hanze ari kwiga, agashyira hanze indirimbo ze zigasamirwa hejuru, zigacurangwa kakahava, kandi nta ruhare rwo kuzimenyekanisha yagize.
Abanyamakuru bamwe na bamwe bamushinja kuba yitaba telephone mwamara kuvugana ya kumva ko hari ibyo umubaza cyangwa ushaka kumutumira, akagira ati “Allo Allo Allo, ntabwo nkumva neza” wakongera kumuhamagara ugasanga yayiriye urwara. Urugero twatanga rugaragaza imibanire ye n’abanyamakuru bakora ibiganiro by’iyobokamana, ni inkuru yanditswe n’ikinyamakuru “www.Impinga.com” yasohotse taliki 28/11/2019 ivuga iti “Umuhanzi Israel Mbonyi aravugwaho amabi 8. Muri iyo nkuru hagaragara ko mu kiganiro yatanze kuri You tube tariki 4 Gicurasi 2019, ko yakoresheje amagambo avuga ko yifunga yiyemera kandi ko hari abo arya sini abishaka (seen) bivuze kwandikirwa n’umuntu ariko ntumusubize ku bwende.
Iyi nkuru mwateguriwe n’isezerano.com igamije kubaka iki gice cy’iyobokamana, twagerageje kwifashisha abantu batandukanye hari bamwe bifuje kutubwira amazina yabo, abandi bifuza ko atajya ahagaragara, kandi ni uburengazira bwabo.
Abandi batubwiye ko harimo byinshi cyane, ariko ko badashaka kwiteranya kuko ngo bazi urwango bakwangwa n’abantu benshi.
Umuhanzi ati iki?
Bavuga ko abanyamakuru bakora ibiganiro by’iyobokamana hamwe n’abandika ko bakwiriye kuzamura impano z’abahanzi aho gucuranga indirimbo zimwe na zimwe z’abahanzi, kandi ko bakwiye gukuraho ikintu cyitwa “munyangire” ahubwo bakumva indirimbo ari nziza bakayandikaho cyangwa bakayicuranga.
Umuhanzi utifuje ko izina rye rijya hanze kandi akaba yadusabye ko twakora ikiganiro mu buryo bw’inyandiko twahisemo kumuha izina rya “Wibabara Rosine” yagize ati “Kubera ibyo bibazo byabamwe mu bahanzi baba bamaze kuba ibyamamare bakumva haraho bageze ku buryo batazongera gukenera abanyamakuru bamwe na bamwe bakora ibyo biganiro by’iyobokamana, bituma impano zikizamuka zipfukiranwa, kuko wa munyamakuru aba atekereza ko niyo yakongera gufasha undi bitakuraho ko nawe azamushingana ijosi mu gihe azaba amaze kuba uwo ariwe.
Akomeza avuga ko hagati yabo ubwabo harimo uruntu runtu, nabo bafite ikibazo nk’abahanzi, kuko hari uwo usaba ko yagufasha mu gakorana indirimbo akaguca amafaranga atagira ingano.
Rosine yabivuze muri aya magambo “ntabwo ari bose babikora ariko rwose hari umwe nabikojeje ambwira ko najya kureba Manager, mvugishije ushinzwe ibikorwa bye yambwiye ko nzana miliyoni ku isahane!”
Umuhanzi twise “Serge Bizimana” mu izina tumuhimbye mu rwego rwo kubaha ibyo yadusabye yagize ati: “Ntabwo tuzi neza icyo abanyamakuru dupfa nabo, kuko mbere umuntu yakoraga indirimbo ugasanga mwandikirana bakubaza nimba wayibaha, ariko nyuma ntituzi uko byagenze, batubwire ibisabwa tubyubahirize ariko ubuzima bukomeze.”
Gusa abandi ikinyamakuru isezerano.com cyagerageje kubaza, bamwe na bamwe bagitangarije ko mu itangazamakuru hari ikintu bubatse bise “munyangire” kandi bakaba batuma impano za bamwe mu bakobwa zitajya hanze, kuko usanga bamwe muri bo bafashwa ariko nyuma bagasabwa ko baryamana nabo. Ubu buhamya akaba ari umukobwa umwe mubakora umuziki uhimbaza Imana ,ubarizwa i Kigali wabihamirije Isezerano.com , nawe utifuje ko ajya hanze.
Akenshi iyo bigenze gutyo bituma abakobwa baririmba gospel basuzugura uwo munyamakuru, kandi no gukora umuziki bakabyihorera, bagahitamo kwibera mu rusengero.
Mu gisubizo Uwimana Aime yasubije taliki 5 /11/2019 nk’umuntu ubana n’abahanzi kenshi cyane kandi utunganya n’umuziki yagize ati:”Mu byukuri icyo kibazo sinakimenya, icyo nzi cyo ni uko harimo abanyempano benshi babakobwa barahari. Sinamenya Impamvu yatuma wenda badakora cyane ariko icyo nzi ni uko abanyempano ari benshi. Icyo cyo nange sinamenya uko ngisubiza rwose, sinamenya ngo biraterwa niki!
Umunyamakuru ati iki?
Umunyamakuru Rukundo ukorera Radio Salus, mu kiganiro kijyanye ni iyobokamana yagize ati “nta rukundo rukiba mu bahanzi kuko niyo urebye n’urukundo rwabaga mu ri korali kera rwahindutse cyane, ikindi mu bahanzi bubu harimo indyarya cyane, kandi nabo ubwabo nta rukundo ahubwo harimo gupingana gusa.
Akomeza agira ati “hari ukutumvikana hagati y’aba bahanzi bakora indirimbo zo kuramya Imana, aho usanga basohoreye indirimbo icyarimwe, cyangwa bagategura ibitaramo umunsi umwe, ibyo bikabera imbogamizi kubabakunda kuko babura amahitamo.
“Arnaud Ntamvutsa” yabaye umunyamakuri igihe kirekire, yewe yafashije benshi, kandi banyuze mu biganza bye cyane, yagize ati: “muri twebwe abanyamakuru harimo abakora ibi biganiro cyangwa se abandika bashaka kumenyekana no kuba ibyamamare, uwo rero ntabwo aba mu muhamagaro we.”Hari n’abandi babirimo kuko ari umuhamagaro kandi ugasanga babikora neza, urumva ko abo ari abantu 2 byatandukanye cyane.
Ikindi hari abahanzi baba bumva ko bagezeyo batagikeneye ababazamuye, ugasanga muhujwe na service gusa abo rwose barahari. Kuko ugasanga iyo wandika cyangwa uri kundangururamajwi bakuvugisha bakakwereka ko uri inshuti yabo, ariko wamara gusa nkaho uvuyemo bakakwereka ko batakuzi.
Mu gihe yarabajijwe impamvu abona ituma ubufatanye budahari hagati y’abahanzi ubwabo yagize ati “kera wasangaga abahanzi bafashanya, ugasanga umuhanzi runaka yakoranye indirimbo na Patient Bizimana, yafatanyije na Nelson, Simon Kabera ugasanga umwitabaje araboneka, mbega ukabona harimo ubufatanye.
Gusa impamvu ibitera kenshi muri ibi bintu usanga bamwe basuzuguye abandi, ukabona umuntu afitiye undi impungenge, avuga ngo ejo kananaka azancaho. Gospel si competition (irushanwa), Imana uko yaguhamagaye igihe cyawe kiragera ugatambuka ukavaho hakajyaho abandi.
Nk’ubu Aime Uwimana turamwubaha kuko yiyubahishije mu gihe cye, ndahamya ko ubu atari igihe cye, ariko uyu munsi turamwubaha kubera imyitwarire yagize. Ariko se mu bahanzi b’iki gihe bazamutse mu myaka 3 cyangwa 4 ishize harimo bamwe bacyiyoroheje?
Ariko hari uwo usanga umuhanzi mugenzi we amusaba ko bakorana indirimbo akamusaba ibintu bikomeye ukagirango ni Pasiteri umusabye icyemezo, kandi mu by’ukuri ari umuziki bari gukora bose bakorera umwami umwe hahahahaha….
Arnaud yakomeje avuga ko afite urugero rw’umuhanzi yatubwiye izina rye ariko twirinze kurivuga tumwita “Senga”, ko yasabye umuhanzi uzwi ko bakorana indirimbo aramurushya cyane, amubwira ko byasaba ko abanza akaza iwabo mu murenge bakamuha imyitwarire ye.
Ibyo ni ibintu bigaragaza ko abo bahanzi bakomeye bashyiraho imitego kugirango batabasha gukorana indirimbo na bagenzi babo. Arnaud yakomeje agira ati “rwose muri Gospel harimo indyarya, harimo abantu bagushaka kuko hari ibyo bagukeneyeho, yego no mu buzima busanzwe bibaho, ariko ikibabaje nuko byitwa ko biri muri Gospel.
Ubundi hakagombye kuba itandukaniro muri gospel na seculer, kuko nta buryarya bwa gakwiye kuba muri gospel, umuntu yakabaye abwiza undi ukuri akamubwira ati “urwego uriho n’umuziki wanjye ntabwo byajyana” byibuze umuhanzi n’ubwo yakomereka ariko yabwijwe ukuri.
Amatorero nayo ngo ni kimwe mu kibazo ku bahanzi kuko akenshi usanga ribazitira cyane rikavuga ko ubutumwa bwiza butagurishwa, kandi ko butakwiriye kwishyuzwa.
Noneho se kuruhande rw’abakristo cyangwa abakunzi bumuziki bakore iki, kugirango umuziki uramya Imana utere imbere?iki ni ikibazo yasubije 5/11/2019
Aime Uwimana ati” Burya si ikintu kinini iyo ukunda ikintu ukumva ko wagishyigikira, ntabwo umuntu ashobora kuvuga ngo reka nshyigikire abantu bose bakora indirimbo zo guhimbaza Imana , ariko reba wa muntu wakoze indirimbo ukabona iragufashije cyangwa se reba no murusengero aho usengera hari umuntu ujya aririmba cyangwa se ujya uyobora ukumva urafashijwe.
Ese ni iki ubikoraho kugirango wenda ibyo Imana yamushyizemo bigere kure? Ushobora kuvuga uti” simfite byinshi ariko reka mwishyurire indirimbo imwe, cyangwa mfite ubushobozi reka mwishyurire album, cyangwa reka mukorere indirimbo imwe na video yayo cyangwa se njye mbishoboye reka mugurire agakweto cyangwa mwishyurire taransiporo (Transport).
Ikintu cyose wakora cya mutera umuhate (encouraging) umuntu ukora icyo wumva ushyigikiye cyangwa kigufasha, nawe bituma yumva ashyigikiwe.
Usanga hari abashumba bamwe na bamwe usanga banga gushyigikira abahanzi ba gospel baturuka mu nsengero zabo kuko baba bafite ubwoba ko bazamamara kubarusha.
Ku rundi ruhande hari abashinja abahanzi bakuru mu kwica iterambere ry’abahanzi bazamuka kuko ahanini usanga baramenyereje abakristo kutishyura mu gihe baje mu gitaramo .
Bityo bikabera imbogamizi kubahanzi bazamuka , kuko batabasha kumvikana mu matorero babarizwamo cyane cyane ko abayobozi cyangwa ba pasiteri baba shinja kwigomeka kuko bifuje kwishyuza .
Kandi ko abahanzi bakomeye hano mu Rwanda ku mubona yashyigikiye ibikorwa by’abahanzi batazwi na rubanda nyamwinshi n’ikibazo ,gusa ntabapfira gushira hari abandi bafite impano yo gufasha abahanzi , nka Aime Uwimana ,Uwitonze Clementine Tonzi , Samon Kabera,na Patient Bizimana . Aba babyeyi kugirango ubabure mubikorwa by’abahanzi bazamuka biba bitunguranye . wakwibazango ubu bufatanye buzagezahe aba bahanzi ?
Gusa icyizere abaturage bafite ni uko uyu murimo atari uw’umuntu ahubwo ari uw’Imana, kuko ifite abihumbi bitarapfukamira bayari. Mu nkuru y’ubutaha tuzabagezaho icyo abayobozi b’amatorero babivugaho
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


c: text/html

text:
Imyaka 58 irashize: Dusobanukirwe uko byagenze hafatwa icyemezo cyo gushinga Repubulika
28/01/2019, Jean-Claude Mulindahabi
Tariki ya 28 Mutarama 2019, imyaka 58 irashize abanyarwanda bari ku isonga muri politiki bahuriye i Gitarama bafata icyeezo ko u Rwanda rwagendera kuri Repubulika. André Sebatware wabye bourmestre nyuma akanaba Ministre muri Repubulika ya mbere, ni n’umwe mu bari muri iyo nama y’i Gitarama yafatiwemo icyo cyemezo, aratubwira uko byari byifashe kuri uwo munsi, ni kuri micro ya Gaspard Musabyimana wa Radiyo Inkingi :
Dr Théogène Rudasingwa, kuri micro ya Yoseph Ngarambe kuri Radiyo Ishakwe asobanura ko nyuma y’imyaka amagana, hari impamvu zigaragara zatumye bariya bagabo biyemeza impinduka y’imitegekere.
Faustin Twagiramungu ari mu asobanura ko umunsi nk’uyu udashobora kwibagirana, haba mu bemera Repubulika haba no mu batemera cg batubahiriea amahame ya Repubulika. Uwahoze ari Minisitre w’intebe, anavuga ko abategetsi bateshutse ku ntego nziza za Repubulika, bikaba byari ko habaho impinduka yatuma koko Igihugu cyubahiriza indangagaciro za Repubulika kuko byaha buri munyarwanda kugira uburenganzira n’imibereho nyayo mu gihugu cye.
No Comments Yet
Laisser un commentaire
Vous devez être connecté·e pour rédiger un commentaire.

robotstxt: allowed

filter: keep


text:
Ibi babigaragaje ubwo hasozwaga amasomo agenewe abantu bakuru yo gusoma, kwandika no kubara yahawe abaturage 10 000 bo mu turere twa Rwamagana, Kayonza na Bugesera.
Ni amasomo yatewe inkunga n’ubuyobozi bw’utu turere bufatanyije n’Umuryango wa Duhamic Adri ugamije Iterambere ry’abaturage iterwa inkunga na Care Rwanda.
Kubwimana Julienne utuye mu Murenge wa Nyarugenge mu Karere ka Bugesera, avuga ko mu mwaka wa 2016 abaturage bamugiriye icyizere bashaka kumugira Umukuru w’Umudugudu bitewe n’icyizere bamubonagamo, ibi ngo byaje kwicwa n’uko atari azi gusoma no kwandika.
Ati “ Babanje kuntorera kuba Umujyanama w’ubuzima mbabwira ko nta mwanya nabona, barongera bangirira icyizere cy’uko nahagararira abagore ibyo na byo birapfa, banashatse kuntorera kuba Umukuru w’Umudugudu na byo byicwa n’uko ntazi gusoma no kwandika. Ibi rero ni byo byatumye ngira umuhate wo kwiga ubwo nari mpawe amahirwe.”
Mukarugambwa Dorothée utuye mu Murenge wa Murundi mu Karere ka Kayonza, we avuga ko yagiye agirirwa icyizere cyo kuba mu nzego z’ibanze inshuro nyinshi ariko ntibimuhire kubera kutamenya gusoma no kwandika.
Yavuze ko indi mpamvu yatumye yiga ashyizeho umwete ari uko rimwe yigeze gusubiza umuntu amafaranga atari yo bitewe n’imibare mike, byatumye ashyira imbaraga mu kwiga kugira ngo amenye gusoma, kwandika no kubara.
Ati “Ubu ndahamya ntashidikanya ko nabimenye nta kibazo nshobora kongera kugira, ubu ngiye gushyira imbaraga mu kwiteza imbere kandi mbe nizeye ko ngiriwe icyizere n’abaturage nabahagararira mu nzego z’ibanze.”
Mukarunyange Gerthurde utuye mu Murenge wa Juru mu Karere ka Bugesera we yavuze ko kubera kutamenya gusoma no kwandika rimwe yigeze gushyirwa ku rutonde rw’abajya mu mahugurwa ya koperative hanze y’igihugu nyuma y’uko bamenye ko atazi gusoma no kwandika ngo bahise barumukuraho bashyiraho undi muturage.
Ati “ Bivuze ngo abantu bagiye bangirira icyizere gifatika ariko kuko ntazi gusoma no kwandika bikankoraho, ubu rero narabimenye ndashimira ababinyigishije nanabizeza ko ngiye kubibyaza umusaruro.”
Umuyobozi w’Akarere ka Kayonza wungirije ushinzwe imibereho myiza y’abaturage, Harerimana Jean Damascene, asaba abakuze bigishijwe kuba intumwa nziza ku bandi baturage batazi gusoma no kwandika. Yabasabye kandi gufatanya na Leta gusubiza mu ishuri bamwe mu bana babo bavuye mu ishuri kugira ngo batazamera nk’abo mu myaka yashize.


text:
Imibereho Y'Abaturage
Inshuti Uyibona Mu Byago, Croix Rouge Y’U Rwanda Yagobotse Abasenyewe N’Ibiza
Mu rwego rwo gufasha Leta kugira ngo igere ku ntego zayo hagamijwe gutuma Abanyarwanda babaho neza kandi bakagira ubuzima bwiza, Umuryango nyarwanda utabara imbabare( La Croix Rouge Rwandaise) yahaye abatuye Akarere ka Burera, Umurenge wa Rugarama amafaranga arenga Frw 109.700 yo kubafasha gusana inzu zangijwe n’amazi aturuka mu Birunga.
Ni amafaranga ari mu byiciro bibiri, ni ukuvuga ayo gufasha abasenyewe n’ibiza muri rusange ariko hakiyongeraho andi arenga Frw 30 000 agenewe abari basanzwe badafite ubwiherero bushaje ngo babusane.
Mukabalisa Félicitée uhagarariye Croix Rouge y’u Rwanda mu Karere ka Burera yavuze ko nyuma yo kubona ibyago bariya baturage bahuye bitewe n’amazi amanuka mu birungo, batekereje uko baza kubatera ingabo mu bitugu.
Ati: “ Murabizi ko abavandimwe baberaho gufashanya. Niyo mpamvu twabaterejeho dusanga tugize inkunga y’amafaranga tubaha, yahafasha gusana ibyangijwe na biriya biza kandi mwagira icyo musagura mukikenura.”
Yabasabye kwirinda kuyagura ikigage cyangwa ibindi bintu bitari mu nyungu zirambye.
Umwe mubahawe ariya mafaranga ariko hakiyongeraho n’ayo gusanisha ubwiherero witwa Jean Marie Vianney Twizerimana w’imyaka 26 y’amavuko avuga ko yagobotswe na Croix rouge kuko agiye gukoresha imbaraga ze agasakara ubwiherero bukarushaho kumera neza.
Avuga ko ubwo bari basanganywe bwasenywe n’amazi yatewe n’umwuzure, akemeza ko mu mbaraga afite yakoze uko ashoboye kugira ngo yubake azamure inkuta, ashyireho n’ahagenewe kwiherera ariko abura amafaranga yo kugura amabati yo gusakara.
Ati: “ Amazi yaransenyeye, arenga umugenda aza iwanjye ariko mu by’ukuri aya mabati aziye igihe kuko nari nyakeneye kurusha ikindi. Kubaka ntusakarre n’ubundi ntibitinda gusenyuka.”
We n’umugore we n’umwana umwe bafitanye bajyaga gutira abaturanyi ubwiherero mu gihe imvura yabaga iri kugwa, cyane cyane ko mu gace ka Burera ikunze kuhagwa haba mu mpeshyi cyangwa mu itumba.
Amafaranga bayabonye mu buryo bwa Mobile Money
Abaturage bahagarariye abandi mu bahuye na biriya biza, bari bahuriye ku Biro by’Umurenge wa Rutaraga bahabwa ariya mafaranga.
Byakozwe mu buryo bw’ikoranabuhanga rya Mobile Money hirindwa gukora ku mafaranga kuko bitemewe mu rwego rwo kwirinda kwandura COVID-19.
Akarere ka Burera gashima abafatanyabikorwa bako…
Umunyamabanga nshingwabikorwa w’Akarere ka Burera, Frank Ibingira yashimye uriya Muryango avuga ko inkunga yabo ije kubatera ingabo mu bitugu, kugira ngo bakomereza mu mujyo batangiye.
Mu kiganiro yahaye abanyamakuru nyuma yo kwitabira igikorwa cya Croix y’u Rwanda cyo guha abatuye Umurenge wa Rugarama amafaranga yo kubafasha kwivana mu ngaruka z’amazi yabasenyeye Ibingira yavuze ko Akarere kari gasanzwe gafite kandi gashyira mu bikorwa gahunda zo gufasha abagatuye kugira imibereho myiza ariko ko n’inkunga ya Croix-rouge ije kubunganira.
Yemeza ko umuturage u Rwanda rwifuza ari ubayeho neza kandi ukora uko ashoboye ngo akomeze kwiteza imbere.
Ku rundi ruhande avuga ko hari bake mu batuye kariya karere bari basanganywe ubwiherero butameze neza ariko ko biri gukemuka.
Yasubije ati: “ Nibyo hari aho byagiye bigaragara ko bafite ubwiherero butameze neza ariko nizo ngamba duhoramo. Ubu ngubu imiryango hafi ya yose ifite ubwiherero nta kibazo. Icyagiye kigaragara ni uko hari abafite ubwiherero butabereye umuturage.”
Avuga ko ubuyobozi bw’Akarere ka Burera bwashyizemo imbaraga kugira ngo buriya bwiherero bube ari ubwiherero bwiza butateza ikibazo umuturage ariko akongeraho ko bisaba ko umuturage yumva ko ari we bifitiye akamaro akabigiramo uruhare rutaziguye.
Abantu hafashijwe n’Umuryango wa Croix-Rouge y’u Rwanda ni 310 ariko batakusanyirijwe hamwe mu rwego rwo kwirinda ko COVID-19.
Hafashijwe ni abo mu mirenge ine ya Rugarama, Kinoni, Cyanika na Gahunga.
Muribo harimo ababonye ibihumbi 109.700, abandi 31 babona 149.200 ni ukuvuga ko hiyongereyo Frw 39.500 yo kubafasha gusana ubwiherero.
Tumenye Akarere ka Burera:
Akarere ka Burera kari mu Majyaruguru y’u Rwanda
Gahana imbibi n’Igihugu cya Uganda kuri km 63. Imirenge itandatu kuri 17 ikagize ikora kuri Uganda. Gahana imbibi n’ uturere twa Gakenke, Musanze, Rulindo na Gicumbi.
Gakorerwamo ubukerarugendo bwinjiriza u Rwanda amadevize kubera ahantu nyaburanga nk’ibiyaga bya Ruhondo na Burera, Igishanga cy’Urugezi, Ikirunga cya Muhabura, Umupaka wa Cyanika, n’Urugomero rw’Amashanyarazi rwa Rusumo.
Ubukungu/Ubucuruzi
Mu rwego rwo guteza imbere ubukungu, Akarere ka Burera kubatse amasoko hirya no hino mu mirenge hagamijwe ko abakora ibikorwa by’ubucuruzi babukorera ahantu heza. Mu masoko yubatswe harimo irya Cyanika Cross-Border Market riri ku Mupaka uhuza U Rwanda na Uganda.
Umuco na siporo
Mu rwego rwo kwidagadura, aka karere gafite amatorero abyina iza gakondo agira kuri 17, bivuze ko buri murenge ufite itorero.
Irizwi cyane kurusha ayandi ni iry’Umurenge wa Gahunga ryitwa Uruyenzi.


text:
Impyiko ni ingingo z’ingenzi cyane ku mikorere myiza y’umubiri wacu. Zifasha mu gusukura amaraso, kwinjiza imyunyungugu mu mubiri, kuringaniza acide mu maraso no kwikiza imyanda n’ubundi burozi buba buri mu mubiri. Ni ngombwa kuzifata neza ukirinda ibyazangiza.
Ni kenshi ujya wumva ngo runaka akeneye guhindurirwa impyiko kuko izo yari afite zangiritse. Kugira ngo zangirike, zihagarike gukora burundu bisaba igihe kinini ngo bigaragare, kuko zishobora no gukora zifashishije 20% y’ubushobozi bwazo bwose. Ni ukuvuga ko bisaba igihe kirekire ngo hagaragare ko zangiritse burundu. Niyo mpamvu ibimenyetso byo kwangirika kwazo, bigaragara bigeze kure cyane.
Ibintu 7 abantu benshi bakunda gukora kandi byangiza impyiko, kubyirinda byagufasha gukomeza kugira impyiko zikora neza:
Kutanywa amazi ahagije
Amazi ni ingenzi cyane ku buzima. Impyiko zikenera amazi menshi cyane kugira ngo zibashe gukora neza. Mu gihe utanywa amazi ahagije, bishobora gutera uburozi (toxins) bwinshi kwirundira mu maraso, ahanini bitewe n’uko nta mazi ahagije agera ku mpyiko, ngo zibashe kubusohora.
Kurya umunyu mwinshi
N’ubwo umubiri ukenera sodium (umunyu) kugira ngo ukore neza, gusa kurya umunyu mwinshi byongera ibyago byo kwangirika kw’impyiko, bikanazamura umuvuduko w’amaraso (High blood pressure).
Ku munsi ntugomba kurenza garama 5 z’umunyu
Ibi bijyana n’isukari; abantu bafata isukari nyinshi, byongera ibyago cyane byo kugira proteyine mu nkari. Proteyine mu nkari ni ikimenyetso cy’uko impyiko zawe zangiritse, gusa iyo ubimenye hakiri kare, ibi bishobora kuvurwa.
Gufunga inkari kenshi
Kuzifunga kenshi buri gihe byongera ibyago byo kuba wazana utubuye mu mpyiko (kidney stones) cyangwa se zikangirika burundu (kidney failure). Ni byiza ko igihe ushakiye kwihagarika ukwiye guhita ujyayo udatinze.
Kunywa inzoga bikabije
Inzoga nubwo zemewe, kandi ushobora kuzisanga ahantu hose. Ariko burya ni uburozi bukomeye ku mwijima n’impyiko, iyo uzinyweye uba wangiza bikomeye impyiko zawe.
Kudasinzira bihagije
Gusinzira neza bihagije ntibifasha umubiri wawe gusa kuruhuka, ahubwo birinda n’impyiko kwangirika. Agahu kazo kiyuburura ari uko wasinziriye neza, mu gihe udasinzira bihagije bishobora kwangiza izi ngingo.
Kubura imyunyungugu na vitamine
Ifunguro rikungahaye ku mbuto n’imboga ni ingenzi cyane ku mikorere myiza y’impyiko n’umubiri wose muri rusange. Manyesiyumu na vitamin B6 ni ingenzi cyane mu kugabanya ibyago byo kugira utubuye mu mpyiko, dushobora guterwa no kubura iyi vitamin n’imyunyungugu.
Kurya proteyine nyinshi zikomoka ku matungo
Kurya ibibonekamo proteyine nyinshi, nk’inyama z’umutuku byongerera cyane akazi impyiko. Uko izi proteyine ziyongera bivuze ko impyiko zisabwa gukora akazi kenshi kandi gakomeye, bikaba byazitera kwangirika burundu cyangwa kudakora neza.
Source:www.healthline.com,www.plurielles.com
InyaRwanda.com
[email protected]


text:
Gakenke: Umurezi wagaragaraho kwigisha ivangura yakurikiranwa-Nzamwita
Yanditswe na Amani Claude
Amashuri ni imwe mu nzira zanyujijwemo amacakubiri yagejeje kuri Jenoside yakorewe Abatutsi mu 1994. Kuri ubu nta mwana ukigishwa amasomo ashingiye ku macakubiri. Umuyobozi w’Akarere ka Gakenke, Nzamwita Deogratias, avuga ko n’umurezi byagaragaraho yakurikiranwa.
Umuyobozi w’Akarere ka Gakenke, Nzamwita Deogratias atangaza ko n’ubwo hakinozwa imfashanyigisho ku mateka ariko hari amasomo arimo iby’ibanze bagenderaho. Ati “Ikiza gihari nta mwana ushobora kwigishwa amacakubiri cyagwa irondakoko hagize n’umurezi ubihingutsa yakurikiranwa”.
Uyu muyobozi w’akarere atangaza ko ubuyobozi bukurikirana umunsi ku munsi uburezi bw’abana cyane cyane mu kubafasha kumenya amateka y’igihugu.
Nzamwita Deogratias avuga ko bafite abashinzwe uburezi mu mirenge basabwa gukora ibishoboka byose kugira ngo gahunda z’itorero zigerweho.
Ati “Icyo twabahaye cy’umwihariko ni uko nka rimwe mu gihembwe bahamagara bariya barezi cyane cyane bigisha uburere mboneragihugu kugira ngo bagire uruhare mu biganiro by’itorero baganiriza bariya bana cyane cyane ibijyanye n’ubumwe n’ubwiyunge. Icyo ni cyo gifasha ku buryo bariya bana uko bigishwa bizafasha kugenda tugera mu nzira nziza y’ubumwe n’ubwiyunge”.
Umuyobozi w’akarere avuga ko kumenya ibyo abana bigishwa biba bitagoye kuko iyo ubatunguye ukabasura ubaza umwana byose akabikubwira.
Bamwe mu banyeshuri biga mu mashuri atandukanye muri aka karere bagaragaza ko hari intambwe bateye kuko bibumbiye mu miryango itandukanye ibafasha kwikuramo imyumvire mibi kugira ngo babane neza.
Hodali Placide wiga mu mwaka wa 6 muri College Nyarutovu akaba akuriye Club y’ubumwe n’ubwiyunge, avuga ko ikigo cyabashakiye imfashanyigisho ari nazo baheraho bigisha bagenzi babo.
Umuyobozi wa College Nyarutovu iherereye mu murenge wa Nemba, Pasiteri Safari Wilson atangaza ko Komisiyo y’Ubumwe n’Ubwiyunge yabahaye imfashanyigisho kandi ko na bo bafite gahunda y’ibikorwa bitandukanye birimo gusura inzibutso, abanyeshuri bakamenya amateka ndetse no gutegura umugoroba wo kwibuka.
Muri iki kigo mu 2009-2010 hagaragayemo ingengabitekerezo ya Jenoside ariko Pasiteri Safari atangaza ko kuva 2013 ntayongeye kugaragara, ko abanyeshuri bagera kuri 532 biga muri iki kigo babanye neza.
Nshimiyimana Protogene, Umuyobozi wa GS Nemba I, ishuri ryigamo abana 1 620 kuva mu mashuri abanza kugeza mu kiciro k’imyaka 12 na we atangaza ko bishimira kuba inyigisho z’ubu nta macakubiri akigaragaramo. Ati “Dufite isomo ririmo amateka riva mu mwaka wa mbere w’amashuri abanza kugeza hejuru”.


text:
Icyo gihe, i Yeruzalemu hari umuntu witwaga Simewoni ; yari intungane kandi yubaha Imana. Yari ategereje ihumure rya Israheli, kandi Roho Mutagatifu yari amurimo. Byongeye Roho Mutagatifu yari yaramuhishuriye ko atazapfa atabonye Kristu wa Nyagasani. Nuko Simewoni aza mu Ngoro y’Imana abibwirijwe na Roho Mutagatifu. Igihe Ababyeyi b’Umwana Yezu bamuzanye ngo bamurangirizeho ibyategetswe, na we amwakira mu biganza bye, ashimira Imana avuga ati
«Nyagasani, noneho sezerera umugaragu wawe mu mahoro
nk’uko wabivuze;
kuko amaso yanjye yabonye agakiza kawe,
wageneye imiryango yose.
Ni we rumuri ruboneshereza amahanga,
akaba n’ikuzo ry’umuryango wawe Israheli !»


text:
Muri iyi nyandiko, tugiye kubagezaho itandukaniro riri hagati y’inyama zitukura n’inyama z’umweru, turavuga kandi iziba nziza, kurusha izindi, ndetse turanagaragaza intungamubiri zihariye wabona mu nyama, utabona mu bindi biribwa.
Ubusanzwe kuba inyama zimwe zitwa umweru izindi zikitwa izitukura, ni uko ziba zitandukanye mu mabara, imiremerwe yazo, cyangwa se mu yandi magambo zitandukanye mu bizubatse.Ikindi twavuga ni uko inyama zitukura, ziba zifite inyubakamubiri(protein), yitwa myoglobin nyinshi,iyi myoglobin iba itukura, naho iz’umweru zikagira myoglobin nkeya, izi myogblobin kandi ni uturemangingo dufasha ibitungwa mu kugeza umwuka mwiza(oxygen) mu mikaya(muscles).
Inyama kandi ziba zitandukanye no mu ngano y’ibinure, kuko inyama zitukura ziba zifite ibinure byinshi naho, inyama z’umweru zikagira ibinure bike, ugereranije n’izitukura.
Mu nyama zitukura, dusangamo inyama z’inka, ihene, n’ingurube, naho mu nyama z’umweru dusangamo inyama z’inkoko, inkwavu n’amafi.
Ese ari inyama zitukura n’inyama z’umweru inziza ni izihe?
Ubusanzwe inyama zose ni nziza, ahubwo mu kuzirya uba ukwiye kwita cyane ku ngano y’izo urya, ukaba kandi wakwibuka kwita ku binure, kuko twabonye ko inyama z’umweru arizo zigira ibinure bike, ikindi ni uko ubushakashatsi bugaragaza ko inyama ifashe ku igufwa iba itukura cyane kuruta itegereye igufwa, byumvikane ko ifashe ku igufwa, iba irimo myoblobin nyinshi, uriye irimo myoglobin nkeya, nibyo byaba byiza kuruta kurya iyegereye igufwa.
Ubushashatsi butandukanye, butangaza ko inyama zitukura, ziri mu biribwa biba imbarutso yo kuba umuntu yarwara kanseri.
Mu nyama, dusangamo intungamubiri nyine, zihariye utabona mu bihingwa, muri izo twavugamo:
Inyubakamubiri(Protein), ziba mu nyama ziba zitandukanye cyane n’izikomoka ku bimera.
Vitamine B12 ifasha umubiri muri byinshi, ku buryo iyo ibuze mu mubiri, bishobora gutera ingorane zitandukanye, muri izo twavugamo:Guhora unaniwe mbese udafite imbaraga, kudakora neza k’urwungano rw’imyakura, anemiya(anemia), kwangirika k’ubwonko n’ibindi.
Creatinine ifasha ubwonko bw’umuntu mu kugira ubuzima bwiza, ndetse no kuba umubiri waba ufite imbaraga.
Vitamine D, iyi vitamine D dusanga mu nyama, ni ingenzi cyane mu buzima bw’ikiremwamuntu, kuko iyo umuntu yayibuze, haba hari ibyago byinshi byuko ashobora kurwara zimwe mu ndwara zikomeye nka kanseri, agahinda gakabije, kuvungagurika kw’amagufwa n’ibindi.
Ubutare(Heme-iron), ubu ni ubutare buboneka mu nyama, cyane cyane izitukura, bufasha umubiri muri byinshi, cyane cyane mu kurinda umubiri kugabanuka kw’ingano y’ amaraso n’ibindi, ubu butare dusanga mu nyama, bwinjira mu mubiri mu buryo bworoshye( Absorption), ugereranije n’ubutare bukomoka ku bimera.
[email protected]


text:
Imfungwa zisaga 1000 zo muri gereza ya Nyarugenge iri mu murenge wa Mageragere,Umujyi wa Kigali ziravuga ko zifunzwe igihe kirekire ugereranije n’ iminsi 30 bakatiwe n’inkiko yo gufungwa by’ agateganyo none bamwe bakaba bamazemo amezi asaga atandatu kugeza ku mwaka bataraburana .
Bamwe mu bafungiwe i Mageragere bagaragaza ibibazo byabo (photo/igihe.com)
Muri iki cyumweru cyahariwe ubutabera , izi mfungwa zatangarije Minisitiri w’ Ubutabera Johnston Busingye ko bamwe muri bo inkiko zategetse ko bafungwa iminsi 30 y’agateganyo ariko nyamara ngo ntibyubahirizwa .
Umugororwa uhagarariye abandi bagororwa muri Gereza ya Nyarugenge Mudadari Pierre Celestin nawe yemera ko gihari .Ati”Nibyo koko hari abantu benshi baza bazanywe na RIB bakatiwe igifungo cy’iminsi 30 y’agateganyo, icyo gihe umuntu aba yitwa imfungwa araza agategereza igihe azabona itariki yo kuburana ariko ikigaragara n’uko hari abantu dufite bakabakaba 1000 bamara amezi arenga atandatu cyangwa umwaka bataraburana ”Mudadari akomeza avuga ko muri iyi gereza banafitemo abarengeje umwaka n’igice hafi imyaka ibiri batarahamagarwa kujya kuburana mu nkiko.Yungamo ati “ iyo dukurikiranye iki kibazo cy’imfungwa zitinda muri gereza zitegereje kuburanishwa badusubiza ko akenshi biterwa n’ imanza nyinshi zigaragara mu nkiko .”
Zimwe mu mfungwa zagaragarije minisitiri w’Ubutabera ko gufungwa iminsi irenze iyagenwe n’ inkiko bibagiraho ingaruka zirimo no kuburana igihe cyararenze .
Minisitiri Busingye yafashe umwanya wo kumva bamwe mu bafunzwe (photo/igihe.com)
Minisitiri w’Ubutabera Johnston Busingye avuga ko iki ari ikibazo cyumvikana , gusa ngo igisubizo cyacyo ntiyapfa kugitanga ubwe wenyine ashingiye ku mikorere y’Ubutabera bw’ u Rwanda .Agira ati “murabizi uko ubutabera bukora ntabwo nahagarara imbere yanyu ngo mbabwire ngo ibyo mwasabye byose ndabibahaye, ntabyo mfite ntabwo biri mu kabati kanjye hano, biri mu mategeko biri mu nama zinyuranye biri mu bandi bantu biri mu zindi nzego. Icyo nabasezeranya ni ukubisuzuma nkabikorera ubuvugizi bwa ngombwa bwose.”
Ngo biterwa n’ uburemere bw’ icyaha
Umunyamategeko Ibambe Jean Paul ukorera umuryango utanga ubufasha mu by’amategeko LAF (Legal Aid Forum ) avuga ko kuba hari abafungwa iminsi irenze mirongo itatu biterwa n’uburememre bw’ icyaha bakoze .Agira ati”Hari igihe ubushinjacyaha buba bubona ko ibimenyetso bitaraboneka neza bityo bugasaba ko icyo gifungo cyongerwa bitewe n’ icyaha ukurikiranywe yakoze .”Ibambe yongeraho ko itegeko ryerekeye imiburanishirize y’ imanza nshinjabyaha riha uburenganzira ubushinjacyaha bwo gusaba ko icyo gifungo cyakongerwa cyane cyane ngo kubirebana n’ ibyaha bikomeye birimo n’ ibyaha by’ ubugome .
Gereza ya Nyarugenge kuri ubu ifungiyemo abagororwa 9 453, barimo abagore 1512 n’abagabo 7041. Muri aba , abafungiye icyaha cya jenoside ni 1 863.Harimo kandi n’abana bakibana na ba nyina 98 ndetse n’abanyamahanga 122.
UMUHIRE Valentin


text:
Inyigisho yo ku cyumweru cya 29 gisanzwe, giharwe, C, 2013
Ku ya 20 Ukwakira 2013 – Mwayiteguriwe na Padiri Charles HAKOLIMANA
Amasomo: Iyim 17,8-13, Zab 120,1-2,3-4,5-6,7-8, 2 Tim 3,14-4,2, ivanjiri : Lk 18,1-8
Ukwemera Yezu atubwiye yifuza kudusangana ni ukuhe? Ni Inkuru Nziza uko yayitumenyesheje uku tuyisnga mu Byanditswe Bitagatifu. Tuyisanga mu magambo make mu mahame y’Indangakwemera (Credo) yacu, hanyuma ibyo twemera tukabyubakiraho imibereho yacu. Ukwemera kukaba rero iyo myumvire igenga uko tubayeho: ubona ibyo dukora, uwumva ibyo tuvuga, ubona uko tubanye n’abandi akamenya ukwemera kwacu ahereye ku mbuto abona.( Lk 6,44-45; Yh 13,35)
Hari Inkuru Nziza igomba gucengera imibereho yacu bityo tukagenza nk’abemera Kristu nk’Abakristu . Aha habura byinshi kuko simpamya ko Yezu aje none yatumenya buri wese mu byo arimo. Ni ukuvuga ko kwa kwemera gushobora kutaboneka .
“ Ariko se, igihe Umwana w’umuntu azazira, azasanga hakiri ukwemera ku isi?”
Iki kibazo buri wese akibaze ku giti cye twoye guhera mu cyera gati. “Ariko se ubu umwana w’umuntu aje yansangana ukwemera? Yasanga nkwiye kwitwa uwe n’ibyanjye byose n’ibikorwa byanjye?”. Cyane ko tutazi umunsi n’isaha azaziraho.
Nta handi twakura imbaraga zo gukomeza uko kwemera hatari mu isengesho ritaretsa. Kandi koko iyo dusabye Imana imbaraga zo gukunda no gukora ibitunganye iraziduha. Iyo tuyisabye imbaraga zo kubaho nk’abamenye Inkuru Nziza iraziduha. Tugasenga ubutarambirwa cyane ko izo mbaraga tuzikeneye mu buzima bwa buri munsi.
Musa yatubera urugero rw’iryo sengesho ritarambirwa. Hari ubwo twagira intege nke mu isengesho, tukarambirwa tukumva dushaka kwiryamira cyangwa kwigira mu bindi. Kiliziya tukabona iri kure kugerayo byatuvuna. Musa ku musozi aratwereka uko tugomba gutsinda ubunebwe n’izindi ngorane kugira ngo dusenge ubutaretsa.
Umuryango wa wa Israheli ubwo werekezaga mu gihugu cy’isezerano ntabwo byabaye kwigirayo wahuye n’ingorane habamo ndetse n’intambara. Kurangamira Uwiteka byatumaga batsinda. Ibi biratwibutsako mu buzima bwacu dushobora guhura n’ingorane nyinshi, ko nta bundi buryo bwo kuva muri izo ngorane atari ukurangamira Uwiteka. Nitwubakira ku bushobozi bwacu tuzatsindwa.
Turi abogezabutumwa
Turazirikana ku iyogezabutumwa . Twifashishije Ibyanditswe Bitagatifu tuvanamo ubuhanga bw’ukuri tubwire abandi Yezu Kristu twamenye .
Twihugure mu Byanditswe Bitagatifu, tubisome bidufashe mu butumwa bwacu uko Pawulo yabidusubiriyemo “ bifite akamaro mu byerekeye kwigisha, no kuvuguruza ubuyobobe, gukosora no gutoza umuntu iby’ubutungane” .
Inkuru Nziza twahawe tugomba no kuyishyikiriza abandi. Hari benshi bataramenya Inkuru Nziza cyangwa bataye ukwemera tubamarira iki? Aho nta ruhare dufite mu kuba hari abavandimwe batari bake bataye ukwemera? Umunyarwanda ati “inkoni ikubise mucyeba uyirenza urugo”. Numva twagombye kwibaza tuti “ Kuki bataye ukwemera?”. Hari benshi bava muri Kiliziya bakagenda twibaze tuti “ Kuki bagenda?” , “ Ese ko abantu bakomeza guta ukwemera igihe Umwana w’umuntu azazira azasanga hari ukwemera ku isi? . Reka ibyo ku isi tubyihorere twibaze tuti “ Ese igihe Umwana w’umuntu azazira azasanga hari ukwemera iwacu?”. Biroroshye kwitegereza abo mwari musangiye ukwemera mu minsi yashize abo mwajyana gusenga bityo mugaterana inkunga mu mibereho yanyu abari mu muryango remezo wanyu abari mu itsinda ryanyu ubu bakaba batakiza bagiye he? Wikwibeshya kubera Kiliziya yuzuye hashobora kuba hinjira ijana hagasoka magana abiri. Iyogeza butumwa bivuze ko tugomba gukora uko dushoboye ndo ” abemera” Kristu biyongere. N’ubwo nta wushobora kubara umuryango w’Imana hari ubwo twifashisha imibare ngo dusobanukirwe. Muri za 1992 hari abemezaga ko abakristu gatolika basagaga 70 ku ijana by’abanyarwanda basagaga miliyoni esheshatu. Ubu (2013) batubwirako abanyarwanda basaga miliyoni cumi n’imwe n’igice, n’abakristu gatolika bagera kuri mirongo ine na barindwi ku ijana. None se ubwo abakeneye kumenya Inkuru Nziza ntibarushaho kwiyongera?
Duhore twiteguye
“Igihe Umwana w’umuntu azazira…..”Ku bijyanye n’igihe abenshi bemeza ko Yezu yavugaga ibyo guhindukira kwe ku munsi w’imperuka. Aha tukamenya ko hari imperuka ya rusange n’imperuka ya buri muntu ku giti cye igihe apfuye. Akenshi iyi mperuka y’umuntu ku giti cye nayo igatungurana. Kandi buri wese akaba yakagombye gutahana ibikorwa by’ukwemera kwe.
Dusabane umuhate ngo ukwemera kwacu gukure , kweri imbuto kandi kugumeho bityo igihe Umwana w’umuntu azazira azasange turi abe.


text:
Abakunda gutembera umujyi wa Musanze,iduka rya COPARU rigufitiye ibicuruzwa byinshi harimo ibyagufasha guhora wibuka urugendo rwawe muri uyu mujyi uherereye mu majyaruguru y’u Rwanda.
Mu bicuruzwa bagira harimo ibihangano bitandukanye biranga umuco w’abanyarwanda.Bigaragaza ubuhanga mu gukora ibikoresho biranga umuco wabo.
Ibihangano bigaragaza ibyiza nyaburanga biba muri ako karere cyane cyane ibigaragaza ingagi ziboneka mu birunga.
Imyenda n’udukapu bigaragaza ubushobozi bw’abanyarwanda ko nabo bakora imyenda myiza wakambara ukaberwa.Ukambara imyenda yakozwe n’abanyarwanda.
Ibicuruzwa bihaboneka si ibiva muri Musanze gusa ahubwo uzahasanga n’ibindi biva mu bindi bice by’igihugu,Ibiseke byo mu majyepfo,imigongo yo mu burasirazuba .
Abanyarwanda ndetse n’abanyamahanga bakunda kugana iri duka bishimira ibyo bahasanga.Ni byiza gutemberera ahantu ukahavana ikintu cy'urwibutso.


text:
Kwitwaza akazi kenshi, abana bakagwingira ni ibyo kwamaganwa-Dr. Anita
Yanditswe na RUTAYISIRE EMILE
Umuhuzabikorwa wa Porogaramu y’Igihugu Mbonezamikurire y’abana bato (NECDP) Dr. Anita Asiimwe, asaba abaturage mu byiciro byose guhangana n’ikibazo k’igwingira hatagize uwitwaza ko agira akazi kenshi kamubuza kwita ku rubyaro.
Dr. Anita agira ati “Nta mpamvu yo kwitwaza akazi kenshi bikakubuza kwita ku rubyaro. Iyo myumvire n’imyitwarire ni ibyo kwamaganwa kuko ari bimwe mu bituma abana bagwingira.”
Akomeza agira ati “Imirimo myinshi ni yo ikwiye gutuma haboneka amafaranga yo guhahira abana ibyo bakeneye bituma bakura neza, si iyo gutuma Ababyeyi babura umwanya wo kwita ku bana babo.”
Akomeza asaba ababyeyi kuba intangarugero mu kurwanya imirire mibi kuko ari yo ntandaro y’igwingira ry’abana bakiri munsi y’imyaka itandatu y’amavuko.
Sagatwa Marc atuye mu Karere ka Bugesera avuga ko kujya gukora uhahira abana ari byiza ariko ko ugomba kumenya guha umwana umwanya ukamenya isuku ye n’ibyo kurya.
Akagira ati: “Ikibazo kibaho ni ababyeyi bajya mu kazi ariko ntibite ku burere bw’abana babo ngo bamenye niba bagirirwa isuku. Ibi biterwa n’uburangare bwa bamwe mu babyeyi ndetse n’imyumvire ikiri hasi ituma n’abafite ibyo bagaburira abana babitegura nabi ntibateke indyo yuzuye, hakabaho kandi n’ikibazo k’isuku nke usanga mu byo batetse ndetse n’isuku nke ku mwana ituma arwara inzoka.”
Dr. Asiimwe arasaba ababyeyi kwitabira gahunda y’amarerero kugira ngo ababyeyi bage bagira aho basiga abana babo mu gihe bagiye mu kazi, akagira ati “Uburere bwiza bw’abana butangirira mu muryango. Umwana urezwe neza aba yitabwaho mu mirire iboneye ndetse n’isuku muri rusange. Ababyeyi bakwiriye kwirinda ibintu byose byatuma bagirana amakimbirane ari nayo akurura ubuharike n’ibindi birimo gutererana abana bakagwingira.”
Akomeza avuga ko igihugu gikeneye abantu bafite ubwenge bazigirira akamaro bakakagirira n’igihugu kuko umwana wagwingiye agwingira n’ubwonko ku buryo usanga nta cyo abasha kwimarira ndetse n’umuryango ukahahombera.”
Igwingira ry’abana bato rigera kuri 38% mu gihugu hose. Minisitiri w’Intebe, Dr. Ngirente Edouard, ni we watangije ku mugaragaro ubukangurambaga mu kurwanya ingwingira ry’abana, umuhango wabereye mu Karere ka Nyabihu muri uyu mwaka, agaragaza ko iki ari ikibazo gihombya igihugu bikomeye.
Icyo gihe yagize ati “Iyo umwana yagwingiye agira ibibazo byinshi birimo kudindira mu bwenge, agatanga umusaruro muke igihe yakuze. Bahora barwaragurika imiryango yabo igatakaza amafaranga menshi ibavuza kurusha ayo batanga babategurira indyo yuzuye. Impamvu Leta yashyizemo imbaraga ni ingaruka mbi zigera ku bana no ku muryango, ibi bitwara amikoro menshi kurusha akenerwa ngo tubirwanye.”
Ubu bukangurambaga burimo gukorerwa mu gihugu hose, buzafasha imishinga y’ingamba zikomatinyije zo kurwanya igwingira mu bana bato mu turere 13, dufite umubare munini w’abana bahuye n’ibibazo by’imirire mibi.


text:
ABAKURAMBERE N’ABAHANUZI
IGICE CYA 55 - UMWANA SAMWELI32
Elukana, Umulewi wari utuye ku musozi wa Efurayimu, yari umukire kandi yari akomeye cyane, ndetse yakundaga Uwiteka kandi akamwubaha. Umugore we, Hana, yari umugore wubahaga Imana cyane. Yari umugwaneza kandi atuje, ndetse imico ye yarangwaga no kuba umukiranutsi kandi yari afite kwizera gukomeye. AA 394.1
Uyu muryango wubahaga Imana ntiwari warabonye umugisha wifuzwaga cyane n’Umuheburayo uwo ari we wese. Urugo rwabo rwari rutarakagira umunezero utewe n’ijwi ry’umwana uruvutsemo kandi kubwo kwifuza ko izina rye ritazibagirana, byatumye umugabo ashaka undi mugore nk’uko byari byaragenze ku bandi benshi. Ariko iyo ntambwe yatewe biturutse ku kutizera Imana ntiyamuzaniye umunezero. Uwo muryango wungukaga abana b’abahungu n’ab’abakobwa, ariko ibyishimo n’ubwiza by’umuhango wera Imana yashyizeho byari byononekaye kandi n’amahoro y’urwo rugo nayo yari yatokowe. Penina wari umugore wa kabiri, yagiraga ishyari n’ibitekerezo bigufi, maze akaba umwirasi n’umunyagasuzuguro. Hana we yabonaga ibyiringiro bisa n’ibitakiriho, kandi imibereho ye yari nk’umutwaro uremereye; nyamara yihanganira icyo kigeragezo n’ubwitonzi ativovota. AA 394.2
Elukana yubahirizaga amategeko y’Imana akiranutse. Gusengera i Shilo byakomeje kubaho, ariko bitewe no kutaboneka igihe cyose mu murimo we nk’Umulewi, ntabwo umurimo we wari ukenewe kuko yagombaga kuboneka buri munsi. Nyamara yazamukanaga n’ab’urugo rwe bakajya gusenga no gutamba ibitambo mu gihe cy’amateraniro yabaga yateganyijwe. AA 394.3
Ndetse no mu minsi mikuru yera yari ifitanye isano n’imihango yo gukorera Imana, umwuka mubi wari warateye urugo rwe uramwinjira. Amaze gutanga amaturo yo gushima, nk’uko umugenzo washyizweho wari umeze, umuryango wose wifatanyirije hamwe mu minsi mikuru yo kwishima. Muri ibyo birori, Elukana yahaye nyina w’abana be umugabane we amuha n’uwa buri mwana w’umuhungu n’umukobwa; kandi mu rwego rwo kugaragaza ko yita kuri Hana, yamuhaye imigabane ibiri, byerekana ko urukundo yari amukunze rwanganaga n’uko yamukunda iyo ajya kuba yarabyaye umwana w’umuhungu. Nuko umugore we wa kabiri azabiranywa n’ishyari, asaba guhabwa icyubahiro cy’uwahawe n’Imana ikuzo, maze akina Hana ku mubyimba amunnyega ko ari ingumba kandi ko icyo ari ikimenyetso cyerekana ko Uwiteka amwanga. Ibyo yakomeje kujya abisuburamo uko umwaka utashye kugeza ubwo Hana ananiriwe kubyihanganira. Atagisahoboye guhisha intimba ye, araturika ararira arahogora maze ava mu munsi mukuru. Umugabo we yagerageje kumuhoza ariko biba iby’ubusa. Yaramubajije ati: “Urarizwa n’iki Hana? Ni iki kikubuza kurya? Kandi ni iki kiguhagarika umutima? Mbese sinkurutira abana b’abahungu cumi?” AA 394.4
Hana ntiyagize icyo amusubiza. Umutwaro incuti yo ku isi itashoboraga kumutwaza yawukoreye Imana. Asaba Uwiteka ashikamye yuko yamuha impano nziza y’umwana y’umuhungu akamumurerera. Maze ahiga n’umuhigo ko nahabwa icyo asabye, uwo mwana azamwegurira Imana kuva akivuka. Hana yari yavuye aho yari ari maze ajya hafi y’umuryango w’ihema ry’ibonaniro, bityo ku bw’agahinda yari afite mu mutima we, “asenga...arira cyane.” Nyamara yasabanaga n’Imana bucece, atavuga. Mu bihe bibi nk’ibyo, gusenga muri ubwo buryo ntibyari bikunze kubaho. Gukora ibirori abantu bakarya bakavuyarara ndetse bagasinda byari ibimenyerewe ndetse no mu minsi mikuru y’iby’idini; bityo Eli umutambyi mukuru, yitegereje Hana, akeka yuko yari yasinze. Atekereje yuko Hana akwiriye gucyahwa, avuga akomeje ati: “Uzageza he isindwe ryawe? Mbese waretse vino yawe?” AA 394.5
Hana arikanga kandi biramubabaza cyane maze amusubiza yitonze ati: “Ashwi, databuja, ndi umugore ufite umutima ubabaye. Ntabwo nanyoye vino cyangwa igisindisha cyose, ahubwo nsutse imbere y’Uwiteka amaganya yo mu mutima wanjye. Ntukeke yuko umuja wawe ari umukobwa w’ikigoryi, kuko ibyo navuze kugeza ubu nabitewe n’amaganya kandi n’agashinyaguro bikabije.” AA 395.1
Uwo mutambyi mukuru biramubabaza cyane kuko yari umuntu w’Imana; bityo aho kumucyaha amuha umugisha ati: “Genda amahoro. Imana ya Isiraheli iguhe ibyo wayisabye.” AA 395.2
Isengesho rya Hana ryarasubijwe ahabwa impano yari yarasabye Imana akomeje. Ubwo yitegerezaga uwo mwana yamwise Samweli, bisobanuye “uwasabwe Uwiteka.” Nyina abonye ko uwo mwana akuze bihagije ku buryo batandukana, ahita asohoza umuhigo yahize. Yakundaga umwana we n’umutima wose wa kibyeyi; kandi buri munsi, ubwo yitegerezaga akabona imbaraga ze ziyongera kandi akumva uwo mwana ahoha, yarushagaho kumukuda. Yari umwana we w’ikinege, impano y’umwihariko yatanzwe n’Imana; nyamara yari yaramwakiriye nk’ubutunzi bweguriwe Imana, kandi ntiyajyaga kwima Utanga ibye bwite. AA 395.3
Hana yongeye kujyana n’umugabo we i Shilo maze, mu izina ry’Imana, aha umutambyi mukuru iyo mpano y’agaciro gakomeye avuga ati: “Uyu mwana m we nasabye; kandi Uwiteka yampaye icyo namusabye. Ni cyo gitumye mutura Uwiteka, azaba uwatuwe Uwiteka iminsi yose yo kubaho kwe.” Eli yakozwe ku mutima cyane n’ukwizera no kwitanga by’uwo mugore wo mu Bisiraheli. Eli ubwe wari umubyeyi wakabyaga gutetesha abana be, abonye kwitanga gukomeye k’uwo mubyeyi wari utandukanye n’umwana we yari afite wenyine kugira ngo amwegurire umurimo w’Imana, yaratangaye kandi bimutera kwicisha bugufi. Yumvise atsinzwe n’inarijye ye, maze mu kwicisha bugufi no kubaha apfukama imbere y’Uwiteka araramya. AA 395.4
Umutima w’uwo mubyeyi wuzuyemo umunezero no gusingiza Imana, maze yaturira Imana ishimwe rye. Mwuka w’Uwiteka yamujeho, maze Hana arasenga ati: AA 395.5
“Umutima wanjye wishimire Uwiteka,
Ihembe ryanjye rishyirwe hejuru n’Uwiteka.
Akanwa kanjye kagukiye ku banzi banjye,
Kuko nejejwe n’agakiza kawe.
Nta wera nk’Uwiteka,
Kuko nta yindi mana itari wowe,
Kandi nta gitare kimeze nk’Imana yacu.
Ntimukongere kuvuga iby’ubwibone bikabije bityo,
Ntimukabe abanyagasuzuguro mu byo muvuga,
Kuko Uwiteka ari Imana izi byose,
Kandi ari yo imenya urugero rw’ibyo abantu bakora. Imiheto y’intwari iravunitse,
Kandi abasitaye bakenyerana imbaraga.
Abari abakungu baraca incuro,
Kandi abari abashonji baradamaraye.
Ndetse uwari ingumba yabyaye karindwi,
Kandi uwabyaye benshi aracebye.
Uwiteka arica, agakiza, ashyira ikuzimu kandi agakurayo.
Uwiteka arakenesha agakenura,
Acisha bugufi agashyira hejuru.
Akura abakene mu mukungugu,
Ashyira hejuru abatindi abakuye ku cyavu,
Kugira ngo bicarane n’bikomangoma.
Baragwa intebe z’icyubahiro,
Kuko inkingi z’isi ari iz’Uwiteka, Kandi ni zo yayishinzeho.
Azarinda ibirenge by’abakiranutsi be,
Ariko abanyabyaha bazacemererwa mu mwijima,
Kuko nta muntu uzaneshesha amaboko.
Abarwanga Uwiteka bazavunagurika, azabahindiraho ari mu ijuru.
Uwiteka azacira abo mu mpera y’isi imanza,
Kandi umwami azamuha imbaraga,
Azashyira hejuru ihembe ry’uwo yasize amavuta.” AA 395.6
Amagambo ya Hana yari ubuhanuzi bwerekeza kuri Dawidi, wagombaga kuba umwami w’Abisiraheli, kandi yerekezaga no kuri Mesiya, Uwasizwe n’Uwiteka. Iyi ndirimbo ibanza kuvuga ku kwirata k’umugore w’umunyagasuzuguro kandi ujya impaka, iyi ndirimbo yerekeza ku kurimbuka kw’abanzi b’Imana ndetse no ku ntsinzi iheruka y’ubwoko bwacunguwe nayo. AA 396.1
Bavuye i Shilo, Hana asubira iwe i Rama, asiga Samweli ngo bamwigishe gukora mu nzu y’Imana, akigishwa n’umutambyi mukuru. Uwo mwana agitangira kugira ikintu cyose yamenya, nyina yamwigishije gukunda no kubaha Imana ndetse no kwitwara nk’uw’Uwiteka. Hana yakoreshaga ikintu cyabaga gikikije uwo mwana, maze agashaka uko yerekeza intekerezo ze ku Muremyi. Ubwo yari amaze gutanukana n’uwo mwana we, ntabwo uwo mubyeyi yacogoye kumusabira. Yamusengeraga buri munsi. Uko umwaka utashye yamudoderaga ikanzu yo gukorana; kandi uko yazamukanaga n’umugabo we bakajya gusengera i Shilo, yagaha uwo mwana urwo rwibutso rw’urukundo yamukundaga. Urudodo rwose rw’uwo mwambaro rwadodanwaga amasengesho amusabira kugira ngo azabe intungane, inyangamugayo n’umunyakuri. Ntabwo yasabiraga umwana we ngo azabe umuntu w’isi ukomeye, ahubwo yasabaga ashimikiriye ko yazagera ku gukomera ijuru riha agaciro — kugira ngo azubahe Imana kandi aheshe abandi umugisha. AA 396.2
Mbega ingororano Hana yahawe! kandi mbega uburyo urugero rwe rutera abantu ubutwari bwo kuba indahemuka! Umubyeyi w’umugore wese yahawe amahirwe afite agaciro katagerwa, ndetse n’ibyiza bitagereranywa. Inshingano zicishije bugufi abagore babona yuko ziruhanyije bakwiriye kuzifata ko ari umurimo w’ingenzi kandi w’icyubahiro. Ni amahirwe y’umubyeyi guhesha isi umugisha kubw’impinduka nziza ashobora guteza, kandi igihe akora ibi, nawe ubwe azizanira amahoro mu mutima. Akwiriye gutegurira abana be inzira zigororotse, zinyura aho umucyo w’izuba umurika no mu gicucu zigana ahera ho mu ijuru. Igihe gusa mu mibereho ye umubyeyi aharanira gukurikiza inyigisho za Kristo, ni ho ashobora kwiringira ko azagorora imico y’abana be igahuza n’uko Imana ishaka. AA 396.3
Isi yuzuye n’imbaraga ziganisha mu gusayisha. Ibigezweho n’imigenzo bikurura abasore bikoresheje imbaraga nyinshi. Iyo umubyeyi w’umugoremmu nshingano ze atabashije kwigisha, kuyobora no gucyaha, abana be bazemera ikibi maze batere umugongo icyiza. Nimucyo incuro nyinshi umubyeyi wese asange Umukiza we asenga ati: “Twigishe, mbese dukwiriye kuyobora umwana dute kandi tuzamugenza dute?” Mureke uwo mubyeyi yumvire amabwiriza Imana yatanze mu Ijambo ryayo, bityo azahabwa ubwenge nk’uko abukeneye. AA 397.1
“Maze uwo mwana Samweli arakura, atona imbere y’Uwiteka n’imbere y’abantu.” Nubwo Samweli yamaze imyaka y’ubuto bwe mu ihema ry’ibonaniro aramya Imana, ntiyaburaga guhura n’imbaraga z’ibibi zimukurura cyangwa kubona ingero z’abakora ibyaha. Abana ba Eli ntibubahaga Imana, kandi nta nubwo bubahaga se; ariko Samweli ntiyagendanye na bo cyangwa ngo akurikize inzira zabo mbi. Yahoraga yihatira kuba nk’uko Imana ishaka. Aya ni amahirwe ya buri musore. Imana inezezwa n’iyo n’abana bato biyeguriye kuyikorera. AA 397.2
Samweli yari yararereshejwe Eli, kandi imico ye yakundwaga yatumye uwo mutambyi wari ugeze mu zabukuru amukunda. Samweli yaritondaga, akagira ubuntu, akumvira kandi akubaha. Eli waterwaga agahinda n’ubugoryi bw’abahungu be, yaboneye ikiruhuko, guhumurizwa ndetse n’umugisha mu kubana n’uwo mwana yareraga. Samweli yari ingirakamaro kandi akaba umugwaneza. Nta mubyeyi w’umugabo wigeze akunda umwana we nk’uko Eli yakunze uwo musore. Ntabwo cyari ikintu gisanzwe ko hagati y’umucamanza mukuru w’ishyanga n’umwana woroheje haba urukundo nk’urwo. Ubwo intege nke z’ubusaza zafataga Eli, kandi agaterwa intimba n’umubabaro n’ibibi abana be bakoraga, yagarukaga kuri Samweli akagira ihumure. AA 397.3
Ntabwo byari bisanzwe ko Abalewi bajya gukora inshingano zabo bataragera ku myaka makumyabiri n’itanu y’ubukuru, ariko Samweli we ntiyarebwe n’iri tegeko. Uko umwaka utashye yagirirwaga icyizere cyo guhabwa izindi nshingano zirutaho kuba ingenzi; kandi akiri umwana, yambitswe efodi y’igitare iba ikimenyetso cy’uko arobanuriwe gukora mu buturo bwera. Nubwo yari muto ubwo yajyanwaga gukora mu ihema ry’ibonaniro, Samweli yari afite imirimo yagombaga gukora mu murimo w’Imana hakurikijwe ubushobozi bwe. Iyo mirimo mbere na mbere yabaga icishije bugufi, kandi ntihore ishimishije, ariko yayikoranaga ubushobozi bwe bwose ndetse n’umutima ukunze. Kuyoboka Imana kwe kwagaragariraga mu byo yakoraga byose mu buzima bwe. Yari azi yuko ari umugaragu w’Imana kandi yuko n’umurimo akora ari uw’Imana. Ibyo yakoraga byose byaremerwaga bitewe n’uko byaturukaga ku rukundo akunda Imana n’ubushake nyakuri bwo gukora ibyo ishaka. Uko ni ko Samweli yahindutse ukorana n’Umwami w’ijuru n’isi. Imana nayo yamuhaye ibikwiriye byose kugira ngo akorere ishyanga rya Isiraheli umurimo ukomeye. AA 397.4
Iyaba abana bigishwaga gufata inshingano bahabwa yoroheje ya buri munsi nk’inzira bayobowemo n’Imana, cyangwa nk’ishuri bagomba gutorezwamo gukora umurimo wizewe kandi utanga umusaruro, mbega uko umurimo wabo warushaho kuba ushimishije kandi wubahwa. Gukora inshingano yose nk’uyikorera Uwiteka, bikundisha umuntu umurimo ucishije bugufi kuruta indi kandi bigahuza abakozi bakorera ku isi n’abamarayika bera bakora ibyo Imana ishaka mu ijuru. AA 397.5
Kugera ku ntego muri ubu buzima, kugera ku ntego mu gusingira ubugingo bw’ahazaza, bishingiye ku kwita ku bintu bito udahemuka kandi ubishimikiriye. Gukora ibitunganye bigaragarira mu bintu byoroheje kuruta ibindi, ntabwo ari mu bikomeye cyane byo mu murimo w’Imana. Amaboko yahanitse imibumbe mu kirere ni yo yaremanye ubuhanga uturabyo duto two mu murima. Kandi nk’uko Imana itunganye mu byo yaremye, ni natwe dukwiriye gutungana mu byo dukora. Imico itunganye kandi ihamye yubakwa n’ibikorwa buri muntu akora mu nshingano ye. Kandi ubudahemuka bukwiriye kuranga imibereho yacu mu bintu byoroheje kimwe no mu bikomeye. Kuba indahemuka mu bintu byoroheje, gukora ibikorwa bito nta buryarya n’ibikorwa bito by’ineza, bizana umunezero mu nzira yo kubaho; kandi imirimo yacu ku isi nirangira, bizagaragara yuko inshingano yose mu nshingano nto zakoranywe ubudahemuka, yatumye habaho guhinduka kwerekeza mu byiza — akaba ari impinduka idashobora kuzimangana. AA 398.1
Urubyiruko rwo muri iki gihe rushobora kuba urw’agaciro kenshi mu maso y’Imana nk’uko Samweli yari. Kubwo gukomera ku butungane bw’imibereho yabo ya Gikristo, babasha gukora ibikomeye mu murimo w’ubugorozi. Abantu nk’aba barakenewe muri iki gihe. Imana ifitiye buri wese muri bo umurimo agomba gukora. Nta gihe na kimwe abantu bigeze bagira umusaruro mwinshi bakorera Imana n’abantu, kurusha uwagerwaho muri iki gihe n’abantu bazaba indahemuka ku byo Imana yabashinze. AA 398.2


text:
Uko gahunda ya ECD ifasha abana bazahajwe n’imirire mibi
Mu Rwanda kimwe no mubindi bihugu ku isi hagenda hagaragara ibibazo by’abana bagira indwara zituruka Ku mwanda ndetse n’imirire mibi, ibi ahanini biterwa n’ubumenyi bucye bw’ababyeyi mu gutegura amafunguro y’abana, undi mubare munini w’ababyeyi ukabiterwa no kubura ubushobozi buhagije bwo gutunga imiryango yabo, twavuga nko kubababonera ibyo kurya bihagije kandi bikungahaye Ku ntungamubiri umwana akenera kugira ngo akure neza ndetse n’ibikoresho by’isuku ikwiriye umuryango, ibi byose iyo bigeze mu muryango nibuo bitera igwingira mu bana.
Mu mwaka wa 2015, ubushakashatsi bwakozwe n’inzego z’ubuzima zirimo ikigo cya DHS(Demographic and Health Survey) bwagaragaje ko mu Rwanda 38% by’abana bato kuva kumyaka 0 kugeza Ku mya ka 5 bari bafite ikibazocy’imirire mibi n’igwingira, Mu mwaka wa2016, u Rwanda rwashyizeho gahunda y’urugo mbonezamikurire y’abana bato, hagamijwe ko kugera muri 2024 iyi mibare izaba yagabanutse kugera ku kigero cya 19% mu gihugu hose.
Twaganiriye n’abamwe mu babyeyi bo mu Karere ka Musanze, Umurenge wa Muko ubwo twari tubasanze Ku Kigo mbonezamirire cy’Ikigo nderabuzima cya Nyakinama batubwira uko iki Kigo cyafashije abana babo bagakira imirire mibi:
Uwitwa Bayavuge ati: uyu mwana wanjye yavutse akurikira abandi b’impanga kandi babo bari bakuze bitugoye kubera kutababonera ibihagije, turi abakene ubwo rero n’uyu avutse biba uko, nagize amahirwe banyohereza hano, bamuha Shishakibondo, bakatwereka uko ifunguro ritegurwa neza kugira ngo rigire umumaro ku mwana, ubwo rero na duke mfite menya uko ntumutegurira nkavanga ibikwiye nkamugaburira, n’abakuru be bakaboneraho. Ubu abana banjye ntibakimeze nabi nka mbere ntaraza hano. Ubu amaze amezi atanu hano mbona amaze kugarura akajisho namuzanye afite ibiro 4 n’amagarama 200 ubu afite ibiro 6na 700 yavuye mu muhondo ubu nta kibazo. Mfite amahirwe yo kuzasererwa ntamaze igihe kinini hano, uyu mu byeyi kandi yatubwiye ko uretse no kuba nta biryo bihagije bafite iwabo, ko nibihari batari bazi kubigirira isuku ariko ubu bikaba byarahindutse.
Nyirasafari Scholastic, umukozi ushinzwe imirire mu Kigo nderabuzima cya Nyakinama yatubwiye ko hari abana baza barageze mu mutuku (bafite imirire mibi ikabije), ati: hari abo twakira hano barembye rwose ubona ko byabarenze, n’ubu hano dufite babiri abo tubanza kubaha inombe ya RUTF, ikabafasha mu buryo bwihuse hanyuma tukabona kubaha Shishakibondo, tukigisha n’ababyeyi babo uko bategura amafunguro, iby’ingenzi batagomba kwibagirwa mu gutekera abana dore ko dufite igikoni tubigishirizamo guteka neza, bityo bigafasha abana gukira vuba.
Ibyo ariko ntibikuraho imbogamizi kuri bamwe zijyanye n’amakimbirane mu miryanho yabo.
Nyirafaranga, yatubwiye ko kuba yaramenye gutegura neza amafunguro bidahagije, ati:ibyo nyine narabimenye, ariko se ko mfite abana bane kandi umugabo wanjye akaba yibera mu kabari, ubundi akajya mu mugi akabayo agataha ari uko abishatse, ubwo urumva nabasha guca incuro nkazatunga abo bana bose ntawugize ikibazo? Ngaho nanjye reba uko nsa urabona se mfite intege? ahubwo Leta yadufasha kwigisha abagabo bacu nabo bakumva ko iki kibazo kibareba.
Machara Faustin, umukozi ushinzwe imirire y’umwana n’umubyeyi muri program y’igihugu mbonezamikurire y’abana bato… yatubwiye ko mu Rwanda iki kibazo kigihari, kandi ko ari ikibazo kiba ahantu hose hari abaturage batishoboye, ati:abaturage bagomba kwigishwa, Shishakibondo dutanga ni iyo gufasha abana n’abagore batwite kugira ngo umugore azabyare umwana udafite ikibazo, Leta yakongerera iki kigo ubushobozi tugakomeza guhangana n’ikibazo cy’igwingira.
Violette Mukankwaya/ Agasaro.com


text:
Abafite ubumuga 11 000 bagiye kujya bahabwa inkunga y’ingoboka
Yanditswe na MUGISHA BENIGNE
Mu nama yahuje abafite ubumuga na Leta ndetse n’abafatanyabikorwa, Minisiteri y’Ubutegetsi bw’Igihugu yatangaje ko abafite ubumuga bagenda batezwa imbere uko amikoro y’igihugu agenda aboneka, ndetse ko abafite ubumuga bw’ikiciro cya mbere bazajya bahabwa inkunga y’ingoboka itangwa muri VUP.
Ibi ni bimwe mu byagarutsweho na Minisitiri w’ubutegetsi bw’igihugu, Kaboneka Francis, ndetse n’umunyabanga wa Leta muri iyi Minisiteri, Dr Mukabaramba Alvere, mu nama y’abafite ubumuga itegura inama mpuzamahanga y’abafite ubumuga izabera mu Bwongereza muri Nyakanga uyu mwaka.
Afungura iyi nama ku mugaragaro, Minisitiri Kaboneka yavuze ko imyaka 10 ishize Leta y’u Rwanda isinye amasezerano mpuzamahanga yo kurengera abafite ubumuga, ndetse no mu mategeko y’igihugu nk’Itegeko Nshinga, hakaba hateganywamo ingingo zirengera abafite ubumuga, byatumye u Rwanda rutera intambwe ikomeye yo kwita kuri iki kiciro cy’abaturage mu buryo bw’umwihariko.
Yagize ati “Mu ngingo ya 16, iya 51 n’iya 139 z’Itegeko Nshinga harimo ingingo zirengera abafite ubumuga ku buryo bw’umwihariko, aho rigaragaza ko abantu bose bavuka bangana imbere y’amategeko, ko nta vangura cyangwa ikumira ririho mu rwego rw’amategeko ndetse ko ari inshingano za Leta gufasha no kwita ku bafite ubumuga, abatishoboye n’abageze mu zabukuru.”
Kaboneka avuga ko hari byinshi byagezweho mu rwego rwo guteza imbere abafite ubumuga, nko kuba bahagarariwe mu nzego zose z’ubuyobozi uhereye ku mudugudu kugera ku rwego rw’igihugu.
Yavuze kandi ko havuguruwe amategeko mu rwego rwo guteza imbere abafite ubumuga, abafite ubumuga bashyizwe mu byiciro hagendewe ku miterere y’ubumuga, kubasha kugera mu bikorwaremezo bya Leta kimwe n’abandi bahakenera serivisi.
Kaboneka kandi avuga ko abafite ubumuga bashyiriweho ingengo y’imari yo kubitaho mu nzego zose z’ubuyobozi.
Minisitiri w’ubutegetsi bw’igihugu avuga ko hari ibigiye gukorwa mu gihe kiri imbere kuko byose bitaragerwaho, nko gushyiraho ibigo bifasha abantu bafite ubumuga, gushyiraho uburezi bwita ku bafite ubumuga bwihariye batabasha kwigana n’abandi, gahunda zo gufasha abatishoboye bafite ubumuga nko guhabwa inkunga y’ingoboka itangwa na VUP n’ibindi.
Dr Mukaramba Alvere, Umunyamabanga wa Leta muri Minisiteri y’Ubutegetsi bw’Igihugu ushinzwe imibereho myiza y’abaturage yagarutse ku bufasha butangwa na Leta ku batishoboye n’abafite ubumuga nta vangura, aho yagarutse ku ngingo ya 50 y’Itegeko Nshinga ivuga ko Leta yiyemeje gufasha abatishoboye b’ingeri zose barimo abafite ubumuga, abarokotse Jenoside n’abandi batishoboye.
Ati “Abafite ubumuga bw’ikiciro cya mbere 11 000 ari bwo bumuga bukomotanyije bagiye kujya bahabwa inkunga y’ingoboka itangwa na VUP n’ubwo baba bakomoka mu miryango itari mu kiciro cya mbere cy’ubudehe, ndetse n’ababyeyi bafite abana nk’abo bazajya bahabwa uturimo duto tubyara amafaranga abafasha kwita ku miryango yabo kuko batabasha kubona umwanya uhagije wo gukorera imiryango yabo”.
Yagarutse ku byiciro bitanu byashyizwemo abafite ubumuga bagera ku 154 000, bakazajya bitabwaho banafashwa na Leta ku bufatanye n’abafatanyabikorwa n’imiryango ya Sosiyete sivili ifite mu nshingano gufasha abafite ubumuga.
Umuyobozi wa VSO mu Rwanda Madamu Sarah Shalloner, yagarutse ku byakozwe na Leta y’u Rwanda mu kwita ku bafite ubumuga, ashima uburenganzira bahabwa n’amategeko y’u Rwanda, cyane mu Itegeko Nshinga.
Yavuze ko hari byinshi byagezweho mu kwita kuri iki kiciro cy’abaturage ariko ko hari n’ibindi bikwiye gushyirwamo imbaraga kugira ngo abafite ubumuga babone ubufasha bwose bakenera.
Ndayisaba Emmanuel, Umunyamabanga Nshingwabikorwa w’Inama y’igihugu y’abafite ubumuga yagarutse ku byagezweho mu kwita ku bafite ubumuga n’ibikiri imbogamizi birimo nka politiki yo kwita ku bafite ubumuga itarashyirwaho, ariko akishimira ko yatangiye gukorwaho, akizera ko mu mwaka utaha w’ingengo y’imari yaba ibonetse mu gihe nta zindi mbogamizi zibonetse.
Bizimana Dominique, Umuyobozi w’Ihuriro ry’imiryango ya Sosiyete sivili ifasha abafite ubumuga mu Rwanda (NUDOR) yagarutse ku bushobozi buke bw’iyi miryango mu gufasha abafite ubumuga, aho bahora bategereje inkunga z’amahanga, aboneraho umwanya wo gusaba Leta gutangira gutekereza ku mikoro y’iyi miryango hagamijwe kubona ubufasha bwa Leta kugira ngo bakomeze bakore umurimo wo gufasha abafite ubumuga kuko bishoboka ko inkunga z’amahanga zazahagarara.
Ati “Ni ngombwa ko Leta itangira gutekereza ku bufasha yagenera imiryango ya Sosiyete sivili ifasha abafite ubumuga, dukoresha inkunga zituruka mu mahanga, birashoboka ko ejo cyangwa ejo bundi zahagarara, byaba byiza rero Leta ifashe ingamba hakiri kare ikatugenera inkunga ibinyujije muri NCPD.”
Leta ifatanyije n’imiryango ya Sosiyete sivili biyemeje kwita no kurengera abafite ubumuga mu byiciro byose no kubabonera ubuvuzi n’ubufasha bukenewe.


text:
Pageviews all the time
Kagame Pawulo asigaye yikanga baringa iterwa n'uko akeka buri gihe ko ibyo akora i Burundi nawe ashobora kubikorerwa vuba cyane: Ibyapa byose bigana ku kibuga cy'indege Mpuzamahanga Gerigori KAYIBANDA yategetse ko bivaho mu masaha atarenga atanu!/NKUSI Yozefu
11 comments:
Tanga igitekerezo cyawe kuri iyi nyandiko. UrakozeReplyDeleteReplies
Nkusi, abanyarwanda nibo bavuze ngo UMUNTU ASIGA IKIMWIRUKAHO NTASIGA IKIMWIRUKAMO. Kagame rero ameze nk'umuntu ushaka kwiruka ngo asige ikicucu cye! Buriya abishoboye yashaka n'abasirikare yinjiza mu mubiri we kugira ngo bamurinde ikimwirukamo gihora kimutesha umutwe.Delete
Mperuka bategeka abaturiye imihanda ko batagomba kubaka ibipangu bizamuka ngo bigere hejuru hose, ngo ko bagomba kubaka ibigiye bicagaguyemo kurenga muri 1/2 cy'uburebure bw'urukuta kuri buri ntera ya metero cg metero n'igice, noneho muri bya birangarizwa bagashyiramo grillage, ngo Kagame ajye abona uko abacunga igihe ariho atambuka kugira ngo batamurasa(bikanyobera rero uko abikora dore ko imodoka zimutwaye ziba zigenda nk'izahanzweho ziruka kurusha isasu).
Abanyarwanda bawe rero nawe urabazi barabyubahirije bose, maze barangije imbere ya bya birangarizwa(mu gipangu) bateramo ibiti n'indabyo z'imitako ku buryo nka nyuma y'amezi 4 biba byakuze ndetse byanafunze neza rwose ibyo birangarizwa byose ku buryo n'ubundi utabona imbere mu gipangu uri inyuma. Cyangwa se nanone muri ibyo birangarizwa bagashyiramo grillage ariko zegeranye kurusha uko umusambi uboshye ku buryo n'ubundi uri inyuma atabona ibibera imbere.
Ubwo nabyo ejo bundi Kagame nahuguka azababwira ko ibyo biti n'indabyo bagomba kubitema cg ko izo grillage bagomba kuzikuraho.
Kagame arwaye ibyo bita mu ndimi z'amahanga PARANOIA, kandi umurwayi w'iyo ndwara aterwa ubwoba n'akantu ako ari ko kose, ku buryo n'iyo wamushyira ahantu hatari umuntu n'umwe, hatari akantu na kamwe nabyo ubwabyo byamutitiza. Umuti rero si ugukuzaho biriya byapa, kuko nubundi ejo buzacya akuzeho ubusitani (akeka ko abamuhiga babwihishamo),nibucya afunge imihanda( ibyo biramenyerewe), nibucya akuzeho amatara yo ku muhanda (kugira ngo atamumurika bakamubona), nibucya akuzeho bordures (kugira ngo batazazingongesha imodoka imutwaye),nibucya asenye yamiturirwa ahora arata ngo itazamugwira, nibucya asenye umuhanda burundu ngo batazawucamo baje kumuhitana, nibucya afunge ikibuga cy'indege, nibucya...nibucya...nibucya.....etc. Ngicyo icyo bita PARANOIA, ikira gusa ari uko nyirayo apfuye.
Muvandimwe Manzi,Delete
Ko ndebe ukamiritse mu ndwara zifata abaperezida b'Afrika, nta kuntu watelefona mu Rugwiro ukabaza niba umwanya wa Dr Gasakure utari wahabwa undi muntu? Ubanze urebe niba uri Umusajya ariko !!
Ubu noneho ndimiwe umwami abaye umusazi karabaye nonese n'ubwo yafata imyanzuro nk'iyo yabikora uko ashatse adatanze ingurane y'amafaranga kuri abo baba bakora ubucuruzi cg bamamaza ibikorwa byabo? Landmark ko narinzi koiba ifite amasezerano atari yayandi asanzwe murambwirako icyo atari ikimenyetso kerekanako urwnda ruyobowe n'umwami nawe utitaye ku baturage beReplyDelete
Uko byagenda kose ntabuhinga afitebwo gusubiza iminsi inyuma niyemere we n'abo bafatanije kwenga inzoga yagahinda bakayitereka umunyarwanda aho ava akgera, iyisigayemo nibo bagomba kuyikonoza bakumva uko yarimeze gusa irasharira kandi bagomba kuyinywa cg bakiruka naho kwikanga ibyapa byo ni ubusazi.Replies
Muvandimwe Makoki,Delete
Niga abanza bajyaga batubwira ko burya ikinyarwanda cy'umwimerere kiri hariya mu kibaya cya IMBO, maze kubyemera rero kubera inyandiko zawe zuzuye izimiza kandi buri wese ashobora gusobanukirwa.
Nikirambe ikinyarwanda cyacu, igisajya kizasubire i Busajya!
Aho mwene Rutagambwa ntiyaba yarahanuriwe ko unwambi uzamucumita uzaturuka ku birindiro biri hejuru y'ibyapa???!!!mmh uwapfuye yarihuse koko...ariko bazibuke gukuraho na kiriya cya KIAReplyDelete
Muraho Nkusi, ndagirango nkwibarize, ni kuki ingoma z'igitugu usanga iyo Perezida avuyeho ku mpamvu azo arizo zose ajyana n'shyaka rye kandi riba rikomeye (abacurabwenge baryo nibo bamufasha muri propaganda zose)?? Urugero Kagame avuyeho sinshidikanya ko na FPR byaba birangiye, Mugabe avuyeho sinshidikanya ko na ZANU-PF yaba igiye, etc. Murakoze.ReplyDelete
Muraho Nkusi, ndagirango nkwibarize, ni kuki ingoma z'igitugu usanga iyo Perezida avuyeho ku mpamvu azo arizo zose ajyana n'shyaka rye kandi riba rikomeye (abacurabwenge baryo nibo bamufasha muri propaganda zose)?? Urugero Kagame avuyeho sinshidikanya ko na FPR byaba birangiye, Mugabe avuyeho sinshidikanya ko na ZANU-PF yaba igiye, etc. Murakoze.ReplyDelete
Ubwo so ubwoba gusa ahubwo ni ukubushakira irindi zina kuko ahubwo twanasanga ari indwara nshya ishobora. kuba itaramenyekana yaba yaranduye!ReplyDelete
niba yikanga icyapa aho ubwo aracyatora agatotsi?
Nkusi, komera ndizera yuko ubutumwa bwabnge bwakugezeho. Naho ibyubwoba cyangwa uburwayi nimugihe, kuko umwicanyi niwe utinya urupfu kurusha abazima nabapfuye.ReplyDelete
Nkuko wabivuze uwicisha inkota nawe niyo aziciswa. Ibyo umuntu abiba kandi nibyo asarura, ndavuga ubwoko (quality) naho ubwinshi (quantity) byikuba kenshi. Kagame nabicanyibe nibitegure yuko ibibi bakoze bizabagaruka bikagaruka nababo.
Mahoro, arikubaza ibyabanyagitugu ngo iyobavuyeho bajyana namashyaka yabo, nibyo. Kuko umunyagitugu ntashobora kwitandikanya na institution ayobora, niyo mpamvu ujya wumva Kagame yiyitiranya nurwanda. Akumva igihugu cyose aricye ahokuba icyabaturage. Amashyaka yabanyagitugu ntabwo aba aramashyaka kuko inimitungo yayo iba ariyigihugu yasahuye, umunyagitugu yapfa nishyaka rigapfa.
muraho nkusi we nandika SMS ntisohoke bisaba iki?ngo muyisohoreReplyDelete
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Nshuti zange ba Ni Nyampinga, muraho? Nizere ko mwese mukomeje kwirinda icyorezo cya Koronavirusi dore kiracyahari, tugomba gukomeza kukirwanya dukurikiza amabwiriza duhabwa na Misiteri y’Ubuzima. Reka tuganire ku byo dugomba gukomeza kuzirikana.
Sinshidikanya ko benshi mwumva ibintu byarabarenze kubera ibihe turimo, benshi mutanabona aho ibihe bituganisha. Ariko buriya muhumure, hari ababitayeho kandi babifuriza ineza. Rero ndabingize ntimutakaze ikizere cy’ejo hazaza heza. Ibintu bizasubira mu buryo, ubuzima bukomeze kuryoha no kuba bufite ikerekezo. Rero muri ibi bihe ni byiza ko washakisha icyagushimisha. Wakumva indirimbo niba uzikunda, waganira n’abo mu rugo, soma igitabo niba ubikunda, n’ibindi. Kandi byose birashoboka. Umunezero ni uwa buri muntu wese.
Birumvikana niba wumva utishimye, cyane cyane ko ubu amashuri atarafungura kubera icyorezo cya covid-19. Umuhangayiko ufite ndawumva. Uribaza byinshi udafitiye ibisubizo. Gusa aha umuntu yakwibaza ati ese hari icyo utakoze kandi kiri mu bushobozi bwawe? Nta na kimwe. Ntureke rero ngo ibi bihe turimo bikugireho ingaruka. Ntukihererane intekerezo zitubaka. Mu gihe wumva umeze gutya, inama nakugira, ni ukureba umuntu mukuru wizeye, mukabiganiraho. Byagufasha kumva utuje, cyane cyane ko utari wenyine, n’abandi mungana, bose bari mu bihe nk’ibyawe.
Twese gahunda iracyari kwirinda turinda n’abandi kugira ngo iki cyorezo tuzagitsinde. Ni mu rwego rwo kwirinda tunarinda abo duhura, turinda n’abo dukunda, tubana kandi twifuriza ineza. Muri iki gihe fata inshingano ugire icyo ukora ngo dusubire mu buzima busanzwe uhereye mu rugo ndetse n’aho utuye. Ngaho nawe tekereza ukarabye intoki kenshi gashoboka, tekereza abakobwa bo mu gace kanyu bose bakarabye intoki, tekereza mu Rwanda hose abakobwa bakarabye intoki cyangwa tekereza wambaye agapfukamunwa neza, tekereza abakobwa b’aho utuye bakambaye, tekereza umurenge wose ukambaye. Nka Ni Nyampinga umusanzu wawe waba uwutanze kandi ni ingirakamaro.
Nshuti yange, nubwo utajya ku ishuri uyu munsi, ntibivuze ko ntacyo wakora. Yego nturi kumwe na mwalimu, cyangwa ngo uge mu itsinda cyangwa club, hari byinshi wakora kugira ngo ubuzima bwawe bw’ejo bugire ireme. Iki ni cyo gihe. Hitamo neza icyo wakora. Amahitamo yawe uyu munsi, araguha ikerekezo cy’ejo. Uyu mwanya rero ntukubere imfabusa. Nk’uko nkunze kukubwira, wahanga udushya. Ni wo mwanya ubonye wo gushyira mu bikorwa ibyo wifuje gukora kuva kera, wenda ukabura umwanya. Wakwiga se gukora ibintu bishyashya nko guteka, kubumba amatafari. Wareba icyo wakora cyakubyarira inyungu.
Amasomo yawe ni ingenzi. Niba ufite radiyo, wakurikirana amasomo kuri radio dore ko hariho gahunda yo kwigira kuri radio, gusa ntibiguhungabanye niba nta radiyo ufite. Shaka ikikoroheye kandi ufitiye ubushobozi, bizakugirira akamaro ejo hazaza. Ushobora nko gukoresha amakaye yawe na byo birashoboka kandi ushobora no gushyiraho ingengabihe yawe. Niba ugize ikibazo cyo gusobanukirwa bimwe mu byo bakwigishije, wibuke ko ntawuzi byose. Ariko nturekere aho. Egera umubyeyi wawe, cyangwa uwo muvukana, cyangwa se uwo mubana wese ariko ubihugukiwe, agusobanurire, agufashe kumva ibyo udasobanukiwe, kandi niba ntabo, ubyandike ahantu uzabibaza mwalimu nimusubira ku ishuri.
Muri iki gihe dushobora gukora ingendo za ngombwa nubwo hakiriho amabwiriza agenga ibyerekeranye n’ingendo. Sinirengagiza ko ushobora kugira ibibazo binyuranye. Ushobora gukenera serivisi ndetse n’amakuru ku buzima bw’imyororokere. Muri iki gihe ufite umwanya wakoresha ujya ku kigo nderabuzima, cyangwa ku kigo cy’urubyiruko. Haba hari abajyanama b’urubyiruko baguha amakuru ukeneye ku byo wifuza kumenya ku buntu kandi yizewe.
Gusa ndakwinginze, muri byose, wibuke ko ubuzima bwawe n’umutekano biza mbere ya byose. Uzirinde uzagushukisha impano iyo ari yo yose, cyangwa akakubwira ngo ngwino ngufashe gusubiramo amasomo, ntawundi muri kumwe, hari ubwo ushobora gusanga agamije kuguhohotera. Mu gihe bikubayeho kandi, ugahohoterwa, wibuke ko atari ikosa ryawe. Wabibwira umuntu mukuru wizeye akagufasha. Ikindi kandi, hari inzego rwose zagushyiriweho ngo zibashe kugufasha igihe wahuye n’ihohoterwa.
Ushobora guhamagara umurongo wa Polisi 3512, cyangwa Isange One Stop Center kuri 3029, cyangwa ugahamagara 116, aha uzitabwa n’umuntu ushinzwe gufasha abana. Ushobora no guhamagara kuri 5798. Aha hose wabona ubufasha. Iyi mirongo yose uhamagara ku buntu, kandi baguha serivisi mu ibanga.
Nshuti zange, nizere ko mwumvise ko nubwo muri mu bihe bidasanzwe aho amashuri amaze igihe afunze kubera icyorezo cya covid-19, buri wese afite uruhare mu kwiha umurongo w’ubuzima. Hari byinshi byo gukora, kwiga bidasaba kuba imbere ya mwalimu, mwiyungura ubumenyi bityo mugumane ikizere cy’ejo, mwirindira umutekano, ari nako mwitegura kuzasubira ku ishuri. Koronavirusi izatsindwa, ubuzima bukomeze, burusheho kuba bwiza, mubigizemo uruhare.


text:
Abinyujije mu nkuru y’uruhererekane yise ‘M&M love story’ yatangiye gutambutsa kuri shene ye ya Youtube, Meddy yahishuye uko yamaze umwaka yarabuze amahoro ku bwo kwifuza ko Mimi yamugira mu ndirimbo ariko undi yaramubereye ibamba.
Muri aya mashusho mbarankuru, Meddy yahishuye ko amaze imyaka itanu amenyanye na Mimi, ariko byose byatangiye ubwo yifuzaga ko yamushyira mu mashusho y’indirimbo.
Ati “Nahuye na Mimi mu myaka itanu ishize, ariko byantwaye umwaka kugira ngo mwemeze kujya mu mashusho y’indirimbo yanjye. Bitangira yambwiye ko adashobora kujyamo ariko yemera kuzamfasha kubona undi wabikora.”
Meddy witeguraga gufata amashusho y’indirimbo ‘Ntawamusimbura’ yahishuye ko icyo gihe umutima we wamwemezaga ko Mimi ariwe ugomba kujyamo.
Ati “Uku ni ukuri, umutima wanjye wambwiraga ko Mimi ari we ugomba kugaragara muri iyi ndirimbo. Byageze ku rwego rw’uko uwari kuyikora yambajije niba nshaka indirimbo cyangwa nshaka kuganira n’umukobwa.”
Muri iki kiganiro Meddy yatunguranye ahishura ko ku nshuro ya mbere yagize isoni imbere ya camera mu ifatwa ry’amashusho y’iyi ndirimbo ‘Ntawamusimbura’.
Kuva icyo gihe aba bahise baba inshuti. Nyuma Meddy yaje gutumira Mimi ngp basangire ariko umukobwa ntiyamenya ko yatangiye guteretwa.
Meddy ati “Nyuma y’ifatwa ry’amashusho y’indirimbo, naramutumiye ngo dusangire, wenda ntiyari azi ko ndi kumutereta ariko njye nari natangiye gutereta. Nari nzi icyo nshaka.”
Kuva icyo gihe nibwo Meddy na Mimi batangiye kumenyana byimbitse noneho batangira kubaho nk’inshuti magara.
Ati “Yatangiye kunkunda uko ndi nanjye mukunda uko ari, kuva ubwo dutangira kubaho nk’inshuti magara.”
Uru rugendo rw’imyaka ine bamaze batangiye ubushuti rwaje kubyara umusaruro kuko tariki 22 Kanama 2021 bafashe icyemezo cyo kurushinga, ibyabanje kugorana bikavamo ubushuti n’ubushuti magara birangira bibyaye umuryango.


text:
Ibi byatijwe umurindi n’ubukangurambaga bwiswe ‘Made in Rwanda’, bukangurira abantu guteza imbere ibikorerwa mu Rwanda, bwatangiye gufata intera abanyarwanda bumva ko bo ubwabo bashobora kwihaza muri byose bakarimba badategereje ibivuye hanze.
Bamwe mu bumvise vuba iyi gahunda harimo abakobwa babiri bashinze uruganda rukora inkweto rwa Uzuri K&Y. Rumaze imyaka umunani rukora kandi rwishimirwa cyane n’abakunda kurimba inkweto.
Aba bakobwa babiri Kagirimpundu Kevine na Ysolde Shimwe batangiranye umukozi umwe bakomeza guhahanyaza no kudacika intege kuko babonaga hari icyizere cy’uko ibyo bakora abanyarwanda bazagera igihe bakabikunda kandi ni nako byaje kugenda.
Kugeza ubu bafite abakozi 82 bahoraho, hari n’abandi benshi bakoresha bitari ibya buri gihe.
Aba bakozi 80% byabo ni igitsinagore cyiganjemo abana b’abakobwa bakiri bato. Kuva batangira kugeza ubu mu biganza byabo haciye abana b’abakobwa benshi babakuraho ubumenyi butandukanye.
Mu kiganiro IGIHE yagiranye na Kagirimpundu Kevine uri mu bashinze Uzuri K&Y, yavuze ko batangiye uruganda ari abana b’abakobwa bato bituma bifuza kuzamura abandi.
Ati “Njye na mugenzi wanjye twashinze uruganda turi abakobwa, twabonye ko ari ngombwa kugaragaza icyo dushoboye twatangiye kuko twabonaga ko tutabona akazi. Kuba turi aha dufite inshingano zo gufasha undi mwana w’umukobwa umeze nka twe utekereza ko afite umwanya mu bucuruzi.
Yakomeje avuga ko iki ari ikintu bashyizemo imbaraga mu rwego rwo kuremamo abakobwa icyizere n’ubushobozi no guhinyuza abavuga ko abakobwa batitabira akazi.
Ati “Iyo tugiye guha umukobwa akazi hari ibintu byinshi tubanza gusuzuma kugira ngo turebe ubushobozi afite, ntabwo dupfa kukamuha gusa, niyo aje gukora tumutoza gukora kuko twe ntabwo dushaka umuntu uzaza kudukorera imyaka ijana. Ikintu cya mbere tureba ni ukuba uri umukobwa kandi ufite ubushobozi bugaragara.”
Yongeyeho ko impamvu bafasha abana b’abakobwa ari uko nabo bazamutse kuko bafashijwe n’abandi, bituma bagira umutwaro wo kuzamura abandi.
Bishimiye kuba baratinyuwe na Uzuri K&Y
Abakorana na Shimwe Ysolde na Kagirimpundu Kevine bashinze Uzuri K&Y, bavuga ko hari byinshi babigiyeho mu kazi ka buri munsi, icyo bose bahuriraho ni uko babafashije kwitinyuka nk’abakobwa.
Umukozi ushinzwe kwakira abantu muri Uzuri K&Y Kibagabaga, Mukashyaka Gloria, yavuze ko mbere yo gukorana n’uru ruganda yari afite ukwitinya muri we ariko ubu yamaze gutinyuka.
Ati “Mu buzima nari mfite ubwoba numvaga ndi umukobwa utakwitinyuka, numva ntashyira ibitekerezo byanjye mu ngiro ngo bishoboke ariko ntangiye gukorana na Uzuri K&Y mbona bakora bigakunda nanjye numvishe nabikora bigakunda.”
Yakomeje avuga ko usibye kwitinyuka kandi byamufashije mu buryo bw’ubushobozi kuko hari ibyo asigaye abasha kwibonera atabonaga mbere.
Uwase Rwagashayija Yvonne yabashije kunguka ubumenyi mu gukora inkweto, ibyo yatekerezaga ko bidashoboka ku mwana w’umukobwa.
Ati “Gukora aha byampinduriye ibintu byinshi, icyo navuga gikomeye ni uko nabashije kwiga gukora inkweto, mbere nabonaga ari ibintu bikomeye ntashobora no gukoraho ariko ubu nshobora kwikorera inkweto ngakorera n’abandi.”
Uzuri K&Y yagiye yagura ibikorwa bitandukanye ndetse igashyiraho n’amaduka menshi kugira ngo abakiliya bayo bakomeze guhabwa serivisi nziza kandi zihuse.
Mu byo bakoze harimo no kwegereza abakiliya ibikorwa bashyiraho amashami atandukanye, kugera mu 2020 bari bafite amashami abiri mu Mujyi wa Kigali, irya Kigali Height na UTC.
Mu ntangiriro z’uyu mwaka biyemeje gufungura iduka rishya kugira ngo abantu begereye ibice bya Kimironko babashe kubona inkweto bitabagoye.
Kagirimpundu yavuze ko bashyizeho iri duka kugira ngo bagabanyirize abantu urugendo.
Ati “Twashakaga ahantu abakiliya bacu bo mu bice bya Kibagabaga, Kimironko na Nyarutarama bazajya bahahira bitabasabye gukora urugendo rurerure.”
Imyaka umanini irashize bafite amashami atatu mu Mujyi wa Kigali ndetse bacururiza no kuri murandasi. Inzozi zabo zirakomeje, ubu barifuza kwagura bagacururiza hirya no hino ku Isi, bagakora n’ubwoko bwinshi bw’inkweto.


text:
ICYICIRO CYA 1 (Stage 1)
Abagore muri iki gihe cya mbere batangira biyumva nk’aho hari ikintu kiri kubura mu buzima bwabo.Baba bafite ibintu byose bifuzaga batarashaka,nk’urugo , umuryango, umugabo ukomeye , ariko bakumva bagikeneye ibindi byabashimisha kurutaho .
Akenshi muri iki gihe abagore batangira kwiburamo ubushake bwo gukorana imibonano mpuzabitsina n’abagabo babo, aha abagore benshi bakaba batakaza ingufu zitari nkeya nagato bashaka buryo ki batagira aho bahurira n’abagabo babo kubera gutinya ko bahita babasaba ko bakora imibonano mpuzabitsaina.
Nta na rimwe bashobora kugira rimwe mu buriri n’abagabo babo , bamwe batangira kuvuga ko bumva bababara mu gihe umugabo abakozeho . Batangira kuvuga ko baribwa mu gifu. Baba banafite ubwoba ko abagabo babo bazabaca inyuma cyangwa bakabata kubera ko batagikunda imibonano mpuzabitsina.
ICYICIRO CYA 2
Abagore bahita bagira icyo nakwita ububyuke buba butewe n’umugabo wabo, batangira guha agaciro ,care cyangwa se affectionabagabo babo ku buryo bw’umwihariko.
Abagore benshi ntibaba bagihura na cya kibazo cyo kudakenera imibonano mpuzabitsina by’akanya kanini ,batangira no kwicuza kubw’imyitwarire bagize muri stage ya mbere .
Baba bibuka buri kimwe cyababayeho, kandi iyo ikibazo cyo gucana inyuma kibayeho biyumvisha ko aribo babigizemo uruhare runini kubw’imyitwarire yabo yambere. Mu kurwanya uku kwishinja icyaha baba biteguye kumva no guha agaciro buri kimwe cyose abagabo babo bavuze.
ICYICIRO CYA 3
Abagore baba bitaye ku bibazo by’urugo ndetse bagafata iya mbere mu gutuma birangira , ndetse barwanyiriza kure icyatuma batana n’abagabo babo, ukababwirwa n’uko baba badashaka icyabibutsa ibihe bibi baciyemo muri stage1, bumva bagaruye ubuyanja , abenshi bumva bongeye kugarura roho nzima , bongera guha agaciro urukundo rw’abagabo.
Baba bumva ibyo barimo gukora byose bishobora kuba bitarimo gushimisha abagabo babo bityo bagaharanira kurushaho.
Aha abagore baba bafata abagabo babo nk’indahemuka kubwo kuba badaha agaciro ibibi babakoreye mbere stage1, benshi baba bibaza gutya “ese mama tuzakomeza kubana n’abagabo bacu cyangwa tuzagera aho dutane ? (a stage of limbo)” muri iki gihe abagore bazana impamvu z’uduhane abagabo bakazirengagiza babaguyaguya ndetse bakanabahora iruhande batitaye ku bibi abagore bakoze cyangwa ukwicuza kwabo muri iyo minsi, icyanyuma abagore bakenera muri iki gihe ni ukumarana igihe kirekire n’abagabo babo.
ICYICIRO CYA 4
Muri iki gice niho abagore bakomeje kuba indahemuka ku bagabo babo babona ko urushako ari rwiza, ni nabwo batangira neza kwiyumvamo umugabo ndetse bigatuma imibonano mpuzabitsina bagirana ibashimisha byimazeyo kurusha ibindi bihe bya mbere by’urushako bagize, ni naho abagore benshi batangira kuzana amazi menshi kandi neza kuko aba batangiye kunogerwa n’imibonano mpuzabitsina kandi abagore bageze muri iki cyiciro baba barabaye intwali ntibaba bagitanye n’abagabo babo kuko ibihe bikomeye baba barabirenze , abenshi batangira kumva ko kuba bataranogerwaga neza ari uko batamaranaga n’abagabo babo igihe kirekire ; aha muri iki cyiciro abagore benshi barushaho kwegera abagabo babo ndetse bashyira ibyifuzo by’abagabo imbere naho ibyabo bikaza nyuma hatarinze hagira icyatuma bahungabanya umubano wabo n’abagabo babo.
Naho ku bagore baba baratandukanye n’abagabo bakiri mu cyiciro cya mbere baba bibaza impamvu bafashe uwo mwanzuro ugayitse, ariko bakishyiramo ko batangiye ubundi buzima bushya.
Ababa baratanye n’abagabo kandi bakaba bamaze igihe babana n’abagabo babo bashya baba bumva badashaka kuvuga ku byababayeho ndetse baba bicuza kubwo kuba barateye igikomere ku mutima abana babo b’urushako rwa mbere ndetse n’uwahoze ari umugabo wabo.


text:
Hahirwa abafite inzara n’inyota byo gukiranuka, Kuko ari bo bazahazwa (Matayo 5:6)
Reka twibande ku magambo ya Yesu avuga gukiranuka.Bisobanura iki inzara n’inyota byo gukiranuka? Ese ni ikibazo gusa cyo gukunda ubutabera mbonezamubano, bishatse kuvuga gushaka kurengera no kubahiriza uburenganzira bwa muntu, kuringaniza umushahara, kugabana ubutunzi ku buryo bungana n’ibindi? Mubyukuri, bishobora gusobanurwa muri aya magambo, gushaka ubutabera mbonezamubano ni kintu gikomeye, ariko Yesu arashaka kutugeza kure, arashaka kutuyobora mu nzira y’umwuka twiyemeje.
Bisobanura iki inzara n’inyota byo gukiranuka mu mboni y’Ijambo ry’Imana?
Umuhanuzi Yesaya niwe wasubije iki kibazo agira ati:“Mwa bakurikirana gukiranuka mwe, mugashaka Uwiteka nimunyumve, murebe igitare mwasatuweho n’urwobo rw’inganzo mwacukuwemo.Yesaya 51:1”.
Ubutabera ni ingenzi mu buzima bwacu bw’umwuka nk’uko ibiryo ari ingenzi mu mubiri:
Kugira inzara n’inyota byo gukiranuka ni ukugira inzara n’inyota byo gushaka Imana. Mubyukuri aha Yesu agereranya gukiranuka n’ibiryo. Twese dukeneye ibiryo, ni ibyangombwa nkenerwa bya mbere. Ibiryo ni ngombwa kuri twe kugira ngo tugire ubuzima bwiza. Kubura ibiryo biganisha ku rupfu. Uwiteka ashaka ko twumva ko gukiranuka ari ingenzi mu buzima bwacu bw’umwuka nk’uko ibiryo ari ingenzi mu mubiri.
None, ibyo kurya by’umwuka dukeneye ni ibihe? Yesu abigaragaza muri aya magambo:Yesu arababwira ati “Ibyokurya byanjye ni ugukora ibyo uwantumye ashaka, no kurangiza umurimo we (Yohana 4:34). Inzara n’inyota byo gukiranuka ni inzara n’inyota byo kumenya Imana, kumenya ubushake bwayo no kubukora.
Mubyukuri iri jambo rya Yesu dushobora kurisobanura dutya: "Hahirwa abifuza ko ubushake bw’Imana busohozwa muri bo kandi binyuze muri bo; hahirwa abashyira Imana ku mwanya wa mbere, kuko Imana izabahaza mu Bwami bwayo".
Kwifuza gukiranuka Imana itanga, gushaka kwambara umwabaro wo gukiranuka kwayo, ni ugusuka ukuri kwacu imbere y’Imana. Inzara n’inyota ni ibigaragara, nyuma yo kubura ibyo kurya no kunywa hanyuma ugasanga igifu kirimo gutaka inzara. Inzara n’inyota byo gukiranuka kw’Imana ni ukumenya ko tuyikeneye ndetse tukamenya ko twebwe ubwacu nta kintu twakwishoboza tudasabye ubufasha bwayo.
Inama y’uyu munsi
Urashonje kandi ufite inyota yo gukiranuka kw’Imana? Urashaka kubaho wuzuye? Emera kandi umenye ko gukiranuka kwawe kudahagije, ko kutahaza ubugingo bwawe, kandi ushake Umwami n’umutima wawe wose kuko yadusezeranyije ko tuzahazwa.
Source: www.topchretien.com
[email protected]


text:
Abafite ubumuga bukomatanyije bwo kutumva no kutabona ntiborohewe no kubona service kuko nta bantu benshi bazi amarenga bakoresha hakoreshejwe ibiganza, ibi bikiyongera mu kuba mu gushyira abafite ubumuga mu byiciro bo nta cyo bashyizwemo, bakaba basaba ko byahinduka.
Umuyobozi Nshingwabikorwa w’Umuryango w’Ubumwe Nyarwanda bw’Abatabona (RUB) Madamu Kanimba Donatilla avuga ko abafite ubumuga bukomatanyije bakwiriye guhabwa icyiciro cyabo cyangwa se ibyo byiciro bikavanwaho hakajya havugwa ubumuga umuntu afite afite kuko bwose butagira uburemere bungana.
Mukiganiro n’abanyamakuru cyo kuri uyu wa Kane tariki ya 10 Ukuboza 2020, uyu muyobozi yagize ati “hanyuma ubumuga bw’uruhu rw’umweru ni ubumuga ukwabwo, ubumuga bw’ubugufi budasanzwe na bwo ni ubumuga ukwabwo kandi ubigenzuye ubumuga bwose bugiye bugira imbogamizi runaka twagombye kuba dusobanukiwe, iyo byasobanutse ko ari ubumuga runaka noneho tugomba gushakisha za mbogamizi kugira ngo dushobore kubitaho”.
Kanimba yavuze ko muri 2009 ubwo Minisiteri y’Ubuzima yasohoraga itegeko risobanura ibyiciro by’ubumuga nta bwo icyiciro cy’abafite ubumuga bukomatanyije cyashyizwemo.
Muri iryo tegeko hashyizwemo ibyiciro bitanu, harimo: Ubumuga bw’ingingo, ubwo kutabona, ubwo kutumva, ubwo mu mutwe n’icyiswe n’ubundi (les autres).
Donatilla yavuze icyifuzo bafite ati “icyo twifuza ni uko iri tegeko ryasubirwamo noneho rikemeza ko hari ubundi bumuga bwinshi butandukanye bakagenda bagaragaza ubwo bumuga, bigenze gutyo n’ubumuga bukomatanyije bwo kutumva no kutabona cyaba icyiciro cy’ubumuga”.
Yakomeje avuga ko ikindi gishoboka ari uko ubumuga butashyirwa mu byiciro ahubwo buri bumuga bukagenda buvugwa uko buri, abafite ubumuga bakitabwaho hashingiye ku byo badashoboye gukora.
Na none yavuze ko ibyciro by’ubumuga byerekana ubumuga bwa bamwe abandi bakaburizwamo bitera urujijo kuruta gufasha abantu.
Ubwo yabasazwaga imbogamizi abafite ubumuga bukomatanyije bakunze guhura na zo yasubije ati “icya mbere ni uburyo bwo guhanahana amakuru cyangwa gushyikirana n’abandi bantu, nta buryo buhari bwitaweho ni ukuvuga amarenga yo mu biganza hari hakwiriye kuba uburyo bwo kuyigisha, hanyuma uburyo bwo kwiga mu ishuri ibyo ngibyo nta bihari ndumva Leta itarashyiraho uburyo bwo gufasha abafite ubumuga bukomatanyije kutumva no kutabona kwiga nubwo n’abandi bose batatangiye kwiga ari Leta ibitangiye, ariko noneho ibintu byose ibikorwa byose biragenda bijya mu maboko ya Leta niba Leta yifuza ko Kiliziya Gatulika kuko na kera ari yo yitaga ku burezi wenda yakwita no ku burezi bw’abafite bumuga bukomatanyije bwo kutumva no kutabona yagombye kuba ibibabwira hanyuma bakagira n’amasezerano y’uburyo imyigire yabo izitabwaho”.
Ibi, bikiyongeraho kubona serivisi aho yaba ayikeneye hose, yaba kwa muganga cyangwa se mu nzego za Leta.


text:
Gakenke: Nirere yasobanuye uko yiteje imbere abikesha inkunga ya VUP
Yanditswe na KANAMUGIRE EMMANUEL
Gahunda ya VUP ni imwe mu zatangijwe na leta y’u Rwanda hagamijwe kuzamura abaturage bari mu bukene bukabije ngo babashe kwiteza imbere hirya no hino mu gihugu, binyuze mu nkunga yo gutangira umushinga muto, akazi gahabwa abakene bafite imbaraga zo gukora, n’ibindi.
Umugore witwa Nirere Scholastique utuye mu Mudugudu wa Kabuyora, Akagari ka Nyundo, Umurenge wa Mataba mu Karere ka Gakenke, yavuze ko yabyaje umusaruro inkunga yahawe muri VUP akabasha kwiteza imbere bikaba ari byo byatumye ava mu kiciro cy’abantu bakennye cyane.
Mu buhamya yatanze mu cyumweru gishize, Nirere yasobanuye ko ubuyobozi bw’inzego z’ibanze aho atuye ari zo zamutoranyije mu bakene bakwiye guterwa inkunga muri VUP maze ahabwa ibihumbi 50 by’amafaranga y’u Rwanda, yabanje kumutera ubwoba kuko bwari ubwa mbere atunze amafaranga angana gutyo.
Ahabwa aya mafaranga mu 2007, icyari kigamijwe ni ukugira ngo ayakoreshe abashe kubyara ayandi bityo bizamufashe guhindura imibereho ye irimo no kutagira aho kuba kuko we n’umuryango we bari batuye mu nzu y’ibirere.
Nirere yagize ati: “Abayobozi barandebye basanga ndi umukene bampa amafaranga ibihumbi 50 y’u Rwanda. Narayabonye bintera ubwoba kuko bwari ubwa mbere nyatunze nge n’umugabo wange tujya kurara mu kigunda ngo batayatwambura.”
Akomeza avuga ko afatanyije n’umugabo we batangiye umushinga wo guhinga inanasi urabahira ku buryo mbere y’uko hashira imyaka ibiri ya mafaranga yari yayashubije ngo ahabwe undi mukene ndetse imibereho ye n’umuryango we itangira guhinduka n’amakimbirane yagiranaga n’umugabo kubera gusangira ubusa atangira kuyoyoka.
Yagize ati: “Nari natangiye kwambara neza, kurya neza kandi twaravuye mu nzu y’ibirere twari turimo twarubatse inzu y’amategura; abana bacu na bo bashoboraga noneho kubona igikoma n’imyenda yo kwambara. Umugabo wange ntiyari akincira mu maso nk’uko byari byarahoze ahubwo yatangiye kunyita ‘cherie’.”
Uyu mugore kandi ngo ntiyiteje imbere wenyine ahubwo amaze kubona intamwe ateye yegereye bagenzi be bahuza ubutaka bahinga inanasi kuri hegitari 15 ahitwa i Mwanza.
Kubera ubuhinzi bw’inanasi hamwe na bagenzi be, ngo baba aba mbere mu gutanga mituweli, mu kurwanya nyakatsi yo ku buriri babikesha amafaranga bizigamaga mu matsinda.
Ati: “Nk’umuntu w’umukene cyane wari umaze gutera intambwe igaragara, nabonye hari bagenzi bange bari gusugara bituma mu 2010 ndabegera dushinga koperative yitwa ‘Duhaguruke Mataba’.
Twatangiye dutanga igiceri cy’amafaranga 50 tukayashyira hamwe ariko ubu koperative yacu iri mu za mbere mu Karere ka Gakenke. Ubu tumaze kugera ku mutungo wa miliyoni zisaga 22 z’amafaranga y’u Rwanda. Inzego zitandukanye zirimo RCA zaradusuye ziza kureba ibikorwa byacu uko bihagaze.”
Kubera ibikorwa by’iyi koperative, Nirere yavuze ko babonye umuterankunga w’Umubiligi ugiye kubaha inkunga ya miliyoni 40 z’amafaranga y’u Rwanda kugira ngo barusheho kongera imbaraga mu mikorere.
Ashishikariza bagenzi be kuvana amaboko mu mifuka bagakora kuko “hamwe no kwitabira umurimo kuva mu bukene birashoboka.”


text:
Muri iyi nyandiko, tugiye kubagezaho ikibazo cy’umwuma, icyo aricyo, ibiwutera, ibimenyetso mpuruza biranga uwufite ndetse n’uburyo wawirinda.
Umwuma ubaho igihe mu mubiri amazi yabaye make cyane, bitewe no kwinjiza make
ku kigereranyo cyayo umubiri wasohoye mubikorwa byose umubiri ukora ,Nkuko byagaragajwe n’abashashatsi benshi babahanga bagaragaza ko umuntu muzima agomba kuba agizwe na 60%kugeza kuri 70% by’amazi, bitewe nuko amazi afasha muri byinshi umubiri, cyane cyane twavugamo nko guhuriza hamwe imisemburo yagiye itangwa n’ingingo zibishinzwe maze amazi akayijyana aho ikenewe hose.
Dore bimwe mu bishobora gutera umwuma.
Bitewe nuko umubiri utakaza amazi biciye munzira nyinshi haba uko dusohoye umwuka,ukotwihagaritse,uko dusohoye umwanda ukomeye(kwituma) ndetse nuko tubize ibyuya ibyo byoseiyo bibaye niko amazi aba asohotse mumubiri iyo utanyoye ibisukika ngo ugire amazi winjiza mu mubiri ibi nibyo bishobora gutera ikibazo cy’umwuma, ntibikunze gushoboka gufata ibinyobwa bihagije bitewe n’impamvu nyinshi harimo nko kuba umuntu ahora ahugiye muri byinshi ntabone uko anyway ibisukika bihagije,gukorera ahantu utabona ibinyobwa sibyo gusa hari n’ibindi bishobora kugushyira mubyago byo guhura niki kibazo cy’umwuma,aha dusangamo:
Umuriro mwinshi (Fever)mugihe umubiri wagize ubushyuhe byinshibukageza hejuru ya
37 0c cyane cyane kubana no kubantu bakuze (abasaza n’abakecuru)ibi iyo bidakosowe
mumaguru mashya bishobora guteza urupfu rutewe n’umwuma.
Gucibwamo(Diarrhea) benshi bazi nka Diarrhea ibi bishobora gutera umwuma kuko
umuntu aba atakaza amazi menshi bitewe nuko umuntu aba ashaka gusohora umusarane
buri kanya ,iyo iki kibazo gitinze gukosorwa umuntu ashobora kuhaburira ubuzima
bitewe nuko amazi yabaye make mumubiri.nuhura niki kibazo ujye wihutira kujya
kwivuza.
Kunyaragura(Excess urination) ibi bishobora guterwa n’impamvu zitandukanye ariko
bikunze kugaragara cyane kubarwayi ba Diyabete ,abantu bakunze kunywa
ibiyobyabwenge,ndetse no kubantu bafata imiti imwe nimwe aha twavugamo nkizwi nkaDiuretics igasha mukugabanya umuvuduko ukabije w’amaraso.w’amaraso.
Kubira ibyuya(Sweating) mugihe wakoze imyitozo ngororangingo aha umubiri utakaza
amazi menshi bikaba byateza ibyago byo kugira ikibazo cy’umwuma.
Ubushye(burns)kumuntu wahiye aba ari kubyago byinshi byo kugira iki kibazo bitewe nuko umubiri uba watakaje amazi menshi ndetse nibindi bitemba buzi.
Bimwe mu bimenyetso mpuruza, biranga ufite ikibazo cy’umwuma.
kuma iminywa
Gukica intege munteranirizo z’amagupfa
Kubabara umutwe
Kumva unaniwe kandi ntamirimo ivunanye wakoze.
Kubura amarira mugihe uri kurira.
Gutakaza ubwenge(Unconsiousness)
Ni gute waca ukubiri n’ikibazo cy’umwuma?
Umwuma n’ubwo ari ikibazo gishobora no gukurura urupfu mu gihe kititaweho ngo gikosorwe ariko kandi guca ukubiri nacyo birashoboka cyane.
Nkuko tubikesha ikigo cy’ubuzima na sport gitanga inama kubijyanye n’iki kibazo cy’umwuma kivugako kugirango uce ukubiri n;iki kibazo ugomba kwinjiza amazi menshi kuruta ayo umubiri utakaza bivuzeko ugomba kunywa ibinyobwa bihagije kandi ukazibukira ibiyobyabwenge.
Ikikigo kandi kivugako amazi unywa ukibyuka ntakintu urakoza mukanywa ariyo ahanini afasha muguca ukubiri niki kibazo.Ikindi kandi kugirango uce ukubiri n’umwuma uba ugomba gucaukubiri naziriya mpamvu twavuze haruguru zitera umwuma.
[email protected]


text:
Ibi biti byatangiye guterwa ku wa Kane, tariki ya 14 Ukwakira 2021, bikaba biri guterwa kuri hegitari 1150 zirimo 900 zo mu Mirenge ya Kabarondo na Murama yo mu Karere ka Kayonza ndetse na hegitari 250 ziri mu Murenge wa Remera mu Karere ka Ngoma.
Mu biti ibihumbi 440 by’imbuto byatangiye guterwa harimo iby’ibinyomoro ibihumbi 60, iby’ibifenesi ibihumbi 60, iby’avoka ibihumbi 100, iby’ibinyamacunga 60.000 n’ibiti ibihumbi 160 by’imyembe byose bikaba biri guterwa ku bufatanye bwa Minagri n’Umushinga KIIWPI.
Minisitiri w’Ubuhinzi n’Ubworozi, Dr Mukeshimana Gerardine, yavuze ko bari gutera ibiti by’imbuto mu rwego rwo gufasha abaturage guhangana n’ihindagurika ry’ikirere.
Ati "Ni icyanya kizagira hegitari 1150 ukaba ari umushinga dukorana n’Akarere ka Kayonza tuzateraho imbuto zitandukanye harimo avoka, imyembe, ibinyomoro, amacunga yo mu bwoko butandukanye n’ibifenesi. Urebye rero ni ugufasha abaturage guhangana n’imihindagurikire y’igihe kuko buri mwaka tugenda tugira iki kibazo mu mirenge itandukanye.’’
Minisitiri Mukeshimana yavuze ko gutererwa ibiti by’imbuto ari igice cya mbere cy’umushinga, ikindi kirimo kuhira imyaka no gufasha aborozi kubona amazi y’inka hakanashyirwaho gahunda zitandukanye zigamije gufasha abaturage mu mihindagurikire ry’ikirere bakunze kugira.
Imbuto zaribwaga umugabo zigasiba undi
Abaturage baterewe ibiti by’imbuto bavuze ko babyishimiye cyane ngo kuko mu minsi mike bazaba basarura imbuto bagaha abana babo dore ko ngo kuzigondera ku isoko bitoroshye bitewe n’igiciro cyazo kiri hejuru cyane.
Musigirende Gaudence yagize ati "Nituramuka tugize amahirwe imbuto zikera zizatugirira umumaro cyane. Izo twari dufite ntacyo zari zitumariye kuko ntizeraga. Izi rero nizera zizatuma tugira imirire myiza, zirwanye imirire mibi mu bana bacu kuko ntibaboneraga imbuto ku gihe none ubu dufite icyizere cyo kuzazibona ndetse tukanasagurira isoko.”
Sehungu Mahad yavuze ko bishimye cyane kuba Leta yabatereye ibiti by’imbuto mu mirima yabo avuga ko bigiye kubafasha kugabanya amafaranga basohoraga bajya kugura imbuto z’abana mu isoko.
Ati "Imbuto ntabwo zabonekaga neza mu buryo buhagije. Nk’imyembe, amacunga n’ibifenesi ni imbuto ziboneka twagiye mu isoko Kabarondo kandi nabwo zikaguhenda cyane kuruta uko waba uzifitiye iwawe; kuba rero bazitwegereje turazishimiye cyane wenda nyuma nizera ni bwo tuzareba inyungu tuzakuramo tugereranyije nuko twari tubayeho."
Kuri ubu uyu mushinga ugera ku ngo 2689 zo mu Karere ka Kayonza na Ngoma bikaba biteganyijwe ko uzamara imyaka itandatu wita ku kuhirira imirima y’abaturage no kubafasha gusobanukirwa no kwita ku biti by’imbuto n’uko byarushaho kubaha umusaruro.